**Informatīvais materiāls audžuģimenēm un specializētajām audžuģimenēm**

Audžuģimeņu kustība Latvijā aizsākās 2003./2004.gadā, lai gan ir atsevišķas audžuģimenes, kurām statuss piešķirts jau agrāk, piemēram, 2001.gadā. 2018.gada sākumā audžuģimenes statuss bija piešķirts 600 audžuģimenēm, un audžuģimenēs bija ievietoti 1173 bērni[[1]](#footnote-1). No 2018.gada 1.jūlija Latvijā stājies spēkā regulējums, kas paredz, ka statusu var piešķirt un darbību veikt gan audžuģimenes, gan specializētās audžuģimenes, tādējādi radot iespēju aizvien vairāk bērniem, kam nepieciešama ārpusģimenes aprūpe, to nodrošināt ģimenei pietuvinātā vai ģimeniskā vidē.

# Audžuģimenes statuss

## 1.1. Lēmums par laulāto (personas) piemērotību audžuģimenes pienākumu veikšanai

Lai laulātie (persona) iegūtu audžuģimenes statusu, izveidota sadarbības sistēma, kuras laikā atbildīgās iestādes gūst pārliecību, ka laulātie (persona) ir piemēroti bērna, kurš šķirts no savas ģimenes, audzināšanai.

Ikviens interesents, kurš vēlas ņemt savā aprūpē bērnu, kurš škirts no savas ģimenes, var vērsties Ārpusģimenes aprūpes atbalsta centrā (turpmāk - Atbalsta centrs) uz konsultāciju, lai iegūtu informāciju un apzinātu sev atbilstošāko statusu, lai uzņemtu ģimenē bērnu. Atbalsta centram šajā situācijā ir informatora un atbalsta sniedzēja fukncija, bet tas nepieņem lēmumu par statusa piešķiršanu.

Tāpat personas var vērsties jebkurā bāriņtiesā, lai iegūtu informāciju par sev interesējošiem jautājumiem, skaidrotu dažādu ārpusģimenes aprūpes sniedzēju un adoptētāju statusa atšķirības, lai varētu pieņemt lēmumu, kurš no statusiem ir atbilstošākais savām iespējām.

**Prasības, lai laulātie (persona) var pretendēt uz audžuģimenes statusu:**

a) vismaz viens no laulātajiem (persona) ir vecumā no 25 līdz 60 gadiem. Izņēmuma kārtā, ja tas ir bērna interesēs, uz audžuģimenes statusa piešķiršanu var pretendēt laulātie (persona), kas neatbilst minētajam vecumam[[2]](#footnote-2)

b) vismaz viens no laulātajiem (persona) ir Latvijas pilsonis, nepilsonis vai ārzemnieks, kuram ir ar attiecīgiem dokumentiem apliecinātas tiesības uzturēties Latvijas teritorijā ne mazāk kā divus gadus pēc iesnieguma, par laulāto (personas) atzīšanu par piemērotiem audžuģimenes pienākumu pildīšanai iesniegšanas[[3]](#footnote-3);

c) iepriekš laulātajiem (personai) nav pārtrauktas vai atņemtas bērna aizgādības tiesības[[4]](#footnote-4);

d) tiesa kādam no laulātajiem (personai) nav piemērojusi [Krimināllikumā](https://likumi.lv/ta/id/88966-kriminallikums) noteiktos medicīniska rakstura piespiedu līdzekļus[[5]](#footnote-5);

1. kāds no laulātajiem (persona) nav sodīts par noziedzīgiem nodarījumiem, kas saistīti ar vardarbību vai vardarbības piedraudējumu vai noziedzīgiem nodarījumiem pret tikumību un dzimumneaizskaramību - neatkarīgi no sodāmības dzēšanas vai noņemšanas[[6]](#footnote-6);
2. kāds no laulātajiem (persona) iepriekš nav atcelts no aizbildņa pienākumu pildīšanas nekārtīgas aizbildņa pienākumu pildīšanas dēļ vai kādam no laulātajiem (personai) iepriekš nav atņemts audžuģimenes vai specializētās audžuģimenes statuss, vai viesģimenes statuss, jo nav pildīti pienākumi atbilstoši bērna interesēm.[[7]](#footnote-7)

**Kur vērsties, kādas darbības un dokumenti jāiesniedz, lai laulātos (personu) atzītu par piemērotiem audžuģimenes pienākumu veikšanai:**

Gadījumā, ja laulātie (persona) jau izlēmuši kļūt par audžuģimeni, nepieciešams vērsties savas deklarētās dzīvesvietas bāriņtiesā[[8]](#footnote-8) ar lūgumu **atzīt laulātos (personu) par piemērotiem** audžuģimenes pienākumu veikšanai.[[9]](#footnote-9)

Ja pāris dzīvo faktiskā kopdzīvē, bet nav precējušies, audžuģimenes statusu var iegūt viens no pāra kā persona, nevis kā laulātie. Vienlaikus bāriņtiesa, izvērtējot personas atbilstību audžuģimenes pienākumu veikšanai, iegūs informāciju par otru dzīvesbiedru, lai pārliecinātos, ka nepastāv tādi apstākļi, kas ir izslēdzoši ārpusģimenes aprūpes nodrošināšanai bērniem.

Ierodoties savas deklarētās dzīvesvietas bāriņtiesā ar mērķi kļūt par audžuģimeni, laulātajiem (personai):

1. jāuzrāda personu apliecinošs dokuments;
2. jāiesniedz iesniegums (Audžuģimeņu noteikumu 1.pielikums)[[10]](#footnote-10):
3. jāiesniedz psihiatra atzinums par personas psihiskās veselības stāvokli;
4. jāiesniedz narkologa atzinums par personas atkarību no narkotiskām un psihotropām vai citām atkarību izraisošām vielām[[11]](#footnote-11).

Pēc minēto dokumentu saņemšanas bāriņtiesa tos izvērtēs, kā arī:

a) vērtēs laulāto (personas) motivāciju kļūt par audžuģimeni, ģimenes locekļu savstarpējās attiecības, zināšanas un prasmes bērna aprūpē.[[12]](#footnote-12) Līdz ar to bāriņtiesa veiks pārrunas ar laulātajiem (personu), kā arī veiks pārrunas ar visām personām, kuras dzīvo vienā mājsaimniecībā ar laulātajiem (personu), arī bērniem. Tostarp bāriņtiesa var iegūt citu informāciju, kas liecina par laulāto (personas) zināšanām un prasmēm bērna aprūpē;

b) skaidros ģimenes materiālo stāvokli (t.i. personas tiks lūgtas sniegt informāciju par ģimenes ienākumiem, kredītsaistībām u.tml. informāciju);

c) pārbaudīs laulāto (personas) dzīves apstākļus un sastādīs dzīves apstākļu pārbaudes aktu;

d) pieprasīs informāciju no Sodu reģistra[[13]](#footnote-13).

Bāriņtiesai izvērtējums laulāto (personas) piemērotībai audžuģimenes pienākumu veikšanai jāveic mēneša laikā pēc laulāto (personas) iesnieguma saņemšanas, un ar lēmumu bāriņtiesas sēdē jānolemj, vai laulātie (persona) ir piemēroti audžuģimenes pienākumu veikšanai[[14]](#footnote-14).

Bāriņtiesai 10 darba dienas pirms sēdes jānosūta laulātajiem (personai) uzaicinājums uz sēdi (to var izsniegt personiski pret parakstu). Uzaicinājumu nosūta uz laulāto (personas) deklarēto dzīvesvietas adresi vai atsevišķos gadījumos – uz faktiskās dzīvesvietas adresi. Uzaicinājumā tiks norādīta informācija gan par ierašanās uz sēdi laiku un vietu u.c. informācija[[15]](#footnote-15).

Laulātajiem (personai) līdz bāriņtiesas sēdes dienai ir tiesības iepazīties ar bāriņtiesas lietas materiāliem – t.sk. dzīves apstākļu pārbaudes aktu, sarunu protokoliem un citu informāciju. Līdz ar to laulātie (persona) pirms bāriņtiesas sēdes, kurā tiks lemts par piemērotību audžuģimenes pienākumu pildīšanai, var iepazīties ar lietā esošajiem dokumentiem un pārliecināties, kāda informācija tiks izvērtēta lēmuma pieņemšanas gaitā[[16]](#footnote-16).

Bāriņtiesa lēmuma par laulāto (personas) piemērotību audžuģimenes pienākumu pildīšanai norakstu nosūta laulātajiem (personai) 10 darbdienu laikā no lēmuma pieņemšanas dienas.[[17]](#footnote-17)

Ja laulātie (persona) nepiekrīt lēmumam, kādu pieņēmusi bāriņtiesa, tad to var pārsūdzēt Administratīvajā tiesā mēneša laikā no lēmuma spēkā stāšanās brīža, proti – ievērojot, ka bāriņtiesas lēmumi spēkā stājas nekavējoši, no to paziņošanas dienas. Pieteikuma iesniegšana tiesā neaptur lēmuma darbību.[[18]](#footnote-18)

## 1.2. Sadarbība ar Atbalsta centru, lai iegūtu audžuģimenes statusu – mācību programma, psihologa izvērtējums un ģimenes raksturojums

Pēc tam, kad bāriņtiesa pieņēmusi lēmumu, ka laulātie (persona) ir piemēroti audžuģimenes pienākumu veikšanai, ģimenei jāizvēlas Atbalsta centrs, ar kuru tā vēlas turpināt sadarbību un jānoslēdz vienošanos par atbalsta sniegšanu. Noslēgtā vienošanās, tostarp, ietver psihologa konsultāciju nodrošināšanu atzinuma sniegšanai par laulāto (personas) piemērotību audžuģimenes statusa iegūšanai, laulāto (personas) raksturojuma sagatavošanu, kā arī mācību un psihosociālā atbalsta nodrošināšanu.[[19]](#footnote-19)

Informācija par izveidotajiem Atbalsta centriem pieejama ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>.

Atbilstoši noslēgtajai vienošanai ar Atbalsta centru par atbalsta sniegšanu topošajai audžuģimenei:

1. nodrošinās mācības, kas sastāv vismaz 50 akadēmisko stundu apjomā. Pēc mācību programmas sekmīgas apgūšanas laulātie (persona) saņems apliecību.[[20]](#footnote-20)

Papildus laulātajiem (personai) būs nepieciešams iegūt vismaz 16 akadēmisko stundu praksi – pieredzi ar ārpusģimenes aprūpē esošiem bērniem, piemēram, veicot brīvprātīgo darbu bērnu aprūpes iestādē, krīzes centrā, dienas centrā, bērnu nometnēs u. tml. trenera pavadībā. Prakses daļa tiks organizēta katrai ģimenei vai personai individuāli. Ja potenciālajai audžuģimenei jau būs iepriekšējā pieredze ārpusģimenes aprūpē esošu bērnu aprūpē un audzināšanā (aizbildnība, adopcija, viesģimene, brīvprātīgais vai profesionālais darbs bērnu aprūpes iestādē, krīzes centrā), mācību programmas prakses daļu 16 stundu apjomā veikt nav nepieciešams.[[21]](#footnote-21)

1. ja nepieciešams, nodrošinās psihologa un sociālā darbinieka atbalstu mācību un laulāto (personas) piemērotības izvērtēšanas laikā;
2. nodrošinās laulātajiem (personai) nepieciešamās psihologa konsultācijas, lai tiktu sagatavots psihologa atzinums par laulāto (personas) piemērotību audžuģimenes statusa iegūšanai. Atbalsta centrs sagatavoto psihologa atzinumu iesniegs bāriņtiesā;
3. sagatavos un iesniegs bāriņtiesā laulāto (personas) raksturojumu un informāciju par mācību programmas apguvi. Raksturojums un informācija par mācību programmas apguvi iekļaujama “Raksturojuma un kompetenču novērtēšanas veidlapā”, kura sastāv no vairākām savstarpēji saistītām sadaļām – vispārēja informācija, kas nepieciešama, lai atzītu personas (laulāto) piemērotību audžuģimenes statusa iegūšanai; topošās audžuģimenes kompetenču izvērtējums atbilstoši mācību programmai; topošā audžuvecāka kompetenču pašvērtējums un Atbalsta centra speciālista novērtējums un rekomendācijas par laulāto (personas) piemērotību audžuģimenes statusa iegūšanai.

**!Svarīgi**

**Laulātie (persona), kuri ar bāriņtiesas lēmumu atzīti par piemērotiem audžuģimenes pienākumu pildīšanai, var izvēlēties sev vēlamo Atbalsta centru turpmākajai sadarbībai.**

**Topošajai audžuģimenei jāņem vērā, ka Atbalsta centrs būs turpmākā atbalsta nodrošinātājs (psihologa un sociālā darbinieka pakalpojumi, mācību nodrošinātājs, atbalsta grupu organizētājs, palīdzība audžuģimenē ievietotajam bērnam), tādēļ nepieciešams izvērtēt gan savas iespējas regulāri nokļūt uz Atbalsta centru, kā arī informāciju par Atbalsta centra sniegtajiem pakalpojumiem (t.sk. mācību programmu un piesaistītajiem speciālistiem un nodrošināmajiem pakalpojumiem), lai izdarītu izvēli par sadarbību ar savām vajadzībām un interesēm atbilstošāko Atbalsta centru. Vienlaikus norādāms, ka ģimenei būs iespējams pārtraukt noslēgto vienošanos ar Atbalsta centru un noslēgt jaunu vienošanos ar citu izvēlēto Atbalsta centru, tādējādi turpinot saņemt nepieciešamo atbalstu.**

## 1.3. Audžuģimenes statusa piešķiršana

Mēneša laikā pēc tam, kad Atbalsta centrs nosūtījis bāriņtiesai nepieciešamos dokumentus izvērtēšanai par audžuģimenes statusa piešķiršanu (psihologa izvērtējums; ģimenes raksturojums un informācija par mācību programmas apguvi), bāriņtiesa veiks pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu, un **pieņems lēmumu par audžuģimenes statusa piešķiršanu**[[22]](#footnote-22).

Bāriņtiesa lēmumu pieņems koleģiālā sēdē, pirms tam ne mazāk kā 10 darba dienas pirms sēdes, laulātajiem (personai) nosūtot uzaicinājums uz sēdi (to var izsniegt personiski pret parakstu), norādot informāciju gan par ierašanās uz sēdi laiku un vietu u.c. informāciju.[[23]](#footnote-23)

Lēmuma norakstu bāriņtiesa 10 darbdienu laikā izsniedz audžuģimenei un attiecīgo informāciju ievada Audžuģimeņu informācijas sistēmā, kā arī informē par to Atbalsta centru, ar kuru laulātie (persona) ir noslēgusi vienošanos.[[24]](#footnote-24) Bāriņtiesas lēmumu, ja laulātie (persona) tam nepiekrīt, var pārsūdzēt tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā. Pieteikuma iesniegšana tiesā neaptur lēmuma darbību.[[25]](#footnote-25)

|  |  |  |
| --- | --- | --- |
| **Procesa stadija, kurā laulātie (persona) atrodas** | **Iestāde, kurā**  **jāvēršas** | **Laulātajiem (personai) iesniedzamie dokumenti, veicamās darbības** |
| Laulātie (persona) vēl domā, nezin, kurš no visiem statusiem viņiem būtu atbilstošākais | Atbalsta centrs  Bāriņtiesa | Vēlas iegūt informāciju, mazināt šaubas utt.  Jāvienojas par tikšanās laiku un konultācijas laikā jāskaidro sev interesējošā informācija. |
| Laulātie (persona) jau izlēmuši, ka vēlas kļūt par audžuģimeni. Veic pirmās darbības, lai iegūtu audžuģimenes statusu | Deklarētās  dzīvesvietas  bāriņtiesa | Bāriņtiesā jāiesniedz iesniegums; psihiatra atzinums un narkologa atzinums.  Bāriņtiesa:  - vērtēs laulāto (personas) motivāciju kļūt par audžuģimeni, ģimenes locekļu savstarpējās attiecības, zināšanas un prasmes bērna aprūpē;  - skaidros ģimenes materiālo stāvokli;  - pārbaudīs laulāto (personas) dzīves apstākļus;  - pieprasīs informāciju no Sodu reģistra.  Mēneša laikā pēc iesnieguma saņemšanas, bāriņtiesa pieņems lēmumu par laulāto (personas) piemērotību audžuģimenes pienākumu veikšanai. |
| Bāriņtiesa ir pieņēmusi lēmumu par laulāto (personas) piemērotību audžuģimenes pienākumu veikšanai | Laulāto (personas)  izvēlēts  Atbalsta centrs | Ģimenei jāizvēlas Atbalsta centrs un jānoslēdz ar to vienošanās.  Atbalsta centram:  -jānodrošina mācības, jāsniedz palīdzība prakses organizēšanā;  - ja nepieciešams, jāsniedz psihologa vai sociālā darbinieka atbalsts mācību un laulāto (personas) piemērotības izvērtēšanas laikā;  - jānodrošina psihologa konsultācijas, lai tiktu sagatavots psihologa atzinums par laulāto (personas) piemērotību audžuģimenes statusa iegūšanai un atzinums jāiesniedz bāriņtiesā;  - jāsagatavo un jāiesniedz bāriņtiesā laulāto (personas) raksturojums un informācija par mācību programmas apguvi. |
| Atbalsta centrs iesniedzis bāriņtiesā visus nepieciešamos dokumentus laulāto (personas) audžuģimenes statusa iegūšanai | Deklarētās  dzīvesvietas  bāriņtiesa | Veiks pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu.  Mēneša laikā no dokumentu saņemšanas bāriņtiesa pieņems lēmumu par audžuģimenes statusa piešķiršanu. |

**Audžuģimenes statusa iegūšanas process**

**Audžuģimenes statusa iegūšanas process pēc 01.07.2018 un pirms - salīdzinājums**

|  |  |  |
| --- | --- | --- |
| **Laulāto (personas) atzīšana par piemērotiem audžuģimenes pienākumu pildīšanai** | | |
|  | **Normatīvo aktu regulējums (stājās spēkā 01.07.2018.)** | **Normatīvo aktu regulējums līdz 30.06.2018.** |
| Bāriņtiesā iesniedzamie dokumenti | * Iesniegums * Psihiatra un narkologa atzinums | * Iesniegums * Psihiatra un narkologa atzinums * Ģimenes ārsta atzinums par laulāto (personas) veselības stāvokli |
| Bāriņtiesas darbības | * Izvērtē laulāto (personas) motivāciju kļūt par audžuģimeni * Izvērtē ģimenes locekļu savstarpējās attiecības * Izvērtē laulāto (personas) zināšanas un prasmes bērna aprūpē * Noskaidro ģimenes materiālo stāvokli * Pārbauda laulāto (personas) dzīves apstākļus un sastāda dzīves apstākļu pārbaudes aktu * Pieprasa informāciju no Sodu reģistra. | * Izvērtē laulāto (personas) motivāciju kļūt par audžuģimeni * Izvērtē ģimenes locekļu savstarpējās attiecības * Izvērtē laulāto (personas) spējas pienācīgi aprūpēt bērnu * Noskaidro ģimenes materiālo stāvokli * Sastāda dzīves apstākļu pārbaudes aktu * Pieprasa informāciju par Sodu reģistrā iekļautajām ziņām par laulātajiem (personu) * Nosūta laulātos (personu) pie psihologa, kurš sniedz atzinumu par laulāto (personas) piemērotību audžuģimenes pienākumu veikšanai. |
| **Darbības pēc lēmuma, ar kuru laulātie (persona) atzīti par piemērotiem audžuģimenes pienākumu pildīšanai** | | |
| Ja laulātie atzīti par piemērotiem audžuģimenes pienākumu pildīšanai | * Topošā audžuģimene izvēlas Atbalsta centru un noslēdz ar to vienošanos * Atbalsta centrs nodrošina mācību programmas apguvi * Atbalsta centrs nodrošina psihologa konsultācijas atzinuma saņemšanai un atzinumu iesniedz bāriņtiesai * Atbalsta centrs sniedz bāriņtiesai laulāto (personas) raksturojumu un informāciju par mācību programmas apguvi * Mēneša laikā pēc mācību programmas beigām bāriņtiesa veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu | * Laulātie (persona) apgūst mācību kursu atbilstoši audžuģimenes mācību programmai * Bāriņtiesa, piesaistot speciālistus, mēneša laikā pēc mācību kursa beigām veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu |
| Lēmums par audžuģimenes statusa piešķiršanu | Bāriņtiesa lēmuma norakstu 10 darbdienu laikā izsniedz audžuģimenei un attiecīgo informāciju ievada Audžuģimeņu informācijas sistēmā, kā arī informē par to Atbalsta centru | Lēmuma norakstu bāriņtiesa 3 darbdienu laikā izsniedz audžuģimenei un nosūta Valsts bērnu tiesību aizsardzības inspekcijai |

# 2. Ar audžuģimenes darbību saistītie jautājumi

## 2.1. Audžuģimenes rīcība, ja pēc statusa piešķiršanas uz laiku bērnu uzņemt nav iespējams

Audžuģimenes statusa piešķiršana nozīmē to, ka laulātie (persona) ir gatavi uzņemt ģimenē bērnu, kam nepieciešama ārpusģimenes aprūpe. Tomēr reizēm veidojas situācijas, kad audžuģimene pamatotu iemeslu dēļ (piemēram, pēkšņas veselības problēmas kādam no audžuģimenes locekļiem) noteiktu laika periodu nevar uzņemt bērnu. Šādā situācijā audžuģimenei jāinformē Atbalsta centrs un jānorāda datums, ar kuru audžuģimene ir gatava veikt savus pienākumus. Atbalsta centrs saņemto informāciju nekavējoties nodos bāriņtiesai.[[26]](#footnote-26) Gadījumā, ja audžuģimenei vēl nav noslēgta vienošanās par atbalsta sniegšanu ne ar vienu Atbalsta centru, tai par minētajiem apstākļiem jāinformē bāriņtiesa, kura lēmusi par audžuģimenes statusa piešķiršanu.

Gadījumā, ja audžuģimene bez pamatota iemesla 12 mēnešu laikā pēc tam, kad stājies spēkā lēmums par audžuģimenes statusa piešķiršanu, atsakās uzņemt bērnu, bāriņtiesa sadarbībā ar Atbalsta centru atkārtoti lems par laulāto (personas) piemērotību audžuģimenes pienākumu veikšanai.[[27]](#footnote-27)

**Audžuģimenes rīcībapirms un pēc 01.07.2018– salīdzinājums**

|  |  |  |
| --- | --- | --- |
| **Audžuģimenes rīcība, ja pēc statusa piešķiršanas uz laiku bērnu uzņemt nav iespējams** | | |
|  | **Pašreizējais regulējums**  **(no 01.07.2018)** | **Iepriekšējais regulējums** |
| Kam sniedzama informācija | Atbalsta centrs, ar kuru audžuģimenei noslēgta vienošanās.  Ja vienošanās nav noslēgta – bāriņtiesa, kura lēma par audžuģimenes statusa piešķiršanu | Bāriņtiesa |

## 2.2. Audžuģimenes rīcība, ja pēc statusa piešķiršanas mainījušies būtiski ģimenes apstākļi

Ja audžuģimenei radušies šķēršļi, ietekmējoši notikumi, kas var būtiski ietekmēt audžuģimenes pienākumus, tai ir pienākums **nekavējoties**, bet ne vēlāk kā triju kalendāro dienu laikā **informēt Atbalsta centru par šiem šķēršļiem.** Jo īpaši par:

1. laulības šķiršanu;
2. stāšanos laulībā, ja audžuģimenes statuss piešķirts personai;
3. spēkā stājušos tiesas spriedumu, ar kuru otram laulātajam ierobežota rīcībspēja;
4. spēkā stājušos tiesas spriedumu par pazudušā otra laulātā izsludināšanu par mirušu;
5. otra laulātā nāvi;
6. otra laulātā izsludināšanu meklēšanā;
7. otra laulātā ilgstošu prombūtni, kas ilgāka par gadu un nav saistīta ar brīvības atņemšanu vai atrašanos apcietinājumā;
8. otra laulātā sodīšanu par noziedzīgu nodarījumu ar brīvības atņemšanu vai atrašanos apcietinājumā;
9. citu svarīgu informāciju.[[28]](#footnote-28)

Gadījumā, ja audžuģimenei vēl nav noslēgta vienošanās par atbalsta sniegšanu ne ar vienu Atbalsta centru, tai par minētajiem apstākļiem jāinformē bāriņtiesa, kura lēmusi par audžuģimenes statusa piešķiršanu.

Mēneša laikā pēc iepriekš minētās informācijas saņemšanas no Atbalsta centra (saņemtās informācijas bāriņtiesā), bāriņtiesa izvērtēs to un sadarbībā ar Atbalsta centru pārbaudīs audžuģimenes dzīves apstākļus, kā arī veiks audžuģimenes izvērtējumu un 10 darbdienu laikā lems par audžuģimenes statusu.[[29]](#footnote-29)

Norādāms, ka Atbalsta centra mērķis nav veikt audžuģimenes kontroli vai uzraudzīšanu dzīvesvietas apsekojuma laikā, bet gan pēc iespējas apzināt nepieciešamā atbalsta sniegšanas nepieciešamību. Minētais attiecināms it īpaši uz tiem gadījumiem, kad audžuģimene piedzīvojusi krīzes situāciju, piemēram, otra laulātā (cita ģimenes locekļa) nāvi; bezvēsts prombūtni un izsludināšanu meklēšanā utt..

**Audžuģimenes rīcība pirms un pēc 01.07.2018 – salīdzinājums**

|  |  |  |
| --- | --- | --- |
| Audžuģimenes rīcība, ja tās darbībā mainījušies būtiski apstākļi | | |
|  | **Pašreizējais regulējums (01.07.2018)** | **Iepriekšējais regulējums** |
| Kam sniedzama informācija | Atbalsta centrs, ar kuru audžuģimenei noslēgta vienošanās  Ja vienošanās nav noslēgta – bāriņtiesa, kura lēma par audžuģimenes statusa piešķiršanu | Bāriņtiesa |

## 2.3. Vienošanās ar Atbalsta centru par atbalsta sniegšanu noslēgšana audžuģimenēm, kuras statusu ieguvušas pirms 2018.gada 1.jūlija

Attiecībā uz audžuģimenēm, kuras audžuģimenes statusu ieguvušas pirms 01.07.2018., būtiskākās izmaiņas līdz ar Atbalstu centru izveidi, saistītas ar atbalsta pakalpojumu, mācību u.c. speciālistu pakalpojumu nodrošinājumu audžuģimenēm.

Līdz 2019.gada 1.janvārim audžuģimenēm psiholoģisko palīdzību, informatīvo un metodisko atbalstu nodrošina Valsts bērnu tiesību aizsardzības inspekcija. Savukārt no 2019.gada 1.janvāra turpmāku atbalstu sniegs Atbalsta centrs.

Ievērojot minēto, arīdzan tām audžuģimenēm, kuras statusu ieguvušas pirms 2018.gada 1.jūlija, slēdzama vienošanās ar Atbalsta centru par atbalsta sniegšanu. Informācija par izveidotajiem Atbalsta centriem pieejama ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>.

Atbilstoši normatīvajam regulējumam minētā vienošanās ietver tādus audžuģimenes un Atbalsta centra sadarbības aspektus kā individuālās attīstības plāna izstrādi audžuģimenei un tajā ievietotajiem bērniem, atbilstoši kuriem nodrošina psihosociālo atbalstu ģimenei un tajā ievietotajam bērnam, Atbalsta centra psihologa u.c. speciālistu konsultācijas un atbalstu u.c. atbalstu; no 2019.gada 1.janvāra organizētas un nodrošinātas ikgadējās zināšanu pilnvides mācības un atbalsta grupas audžuģimenēm, u.c. pakalpojumus. Vienlaikus norādāms, ka minētā vienošanās ietvers, arīdzan, Atbalsta centra pakalpojumu sniegšanu specializētai audžuģimenei. Tādējādi, ja audžuģimene jau būs noslēgusi vienošanos ar Atbalsta centru par atbalsta sniegšanu un pēc laika tā vēlēsies kļūt par specializēto audžuģimeni, audžuģimenei nebūs nepieciešams slēgt jaunu vienošanos ar Atbalsta centru par atbalsta sniegšanu.

|  |  |  |
| --- | --- | --- |
| **Audžuģimenei sniedzamā atbalsta nodrošinātājs** | | |
|  | **Pašreizējais regulējums** | **Iepriekšējais regulējums** |
| Psihosociāls atbalsts ģimenei un tajā ievietotam bērnam | Atbalsta centrs | Valsts bērnu tiesību aizsardzības inspekcija – psihologa konsultācijas līdz 31.12.2018 |
| Zināšanu pilnveides mācības | No 01.07.2018. Atbalsta centrs | Līdz 31.12.2018. Valsts bērnu tiesību aizsardzības inspekcija |
| Atbalsta grupas | No 01.07.2018. Atbalsta centrs | Līdz 31.12.2018. Valsts bērnu tiesību aizsardzības inspekcija |

## 2.4. Audžuģimenes profesionālā pilnveide

Uzsākot pienākumu pildīšanu, audžuģimenes apgūst noteiktu mācību programmu, lai iegūtu pamatzināšanas un prasmes darbam ar bērniem, kuri atrodas ārpusģimenes aprūpē. Vienlaikus jautājumu loks, kas skar audžuģimenes, aprūpējot un audzinot bērnu, kas škirts no bioloģiskās ģimenes, ir ļoti plašs. Tādēļ, ievērojot audžuģimenes darbības specifiku un nozīmi, audžuģimenei **katru gadu jāapmeklē** Atbalsta centra nodrošinātās **zināšanu pilnveides mācības** vismaz **astoņu** akadēmisko stundu apjomā par audžuģimenēm aktuālām tēmām.[[30]](#footnote-30)

Ikgadējo mācību mērķis ir nodrošināt, lai audžuģimeņu profesionālās kompetences ar katru gadu palielinās, un iegūtās teorētiskās un praktiskās zināšanas ir noderīgas darbā ar ģimenē uzņemtajiem bērniem, kuru pieredzē ir neviens vien emocionāli traumējošs notikums. Tādējādi katrai audžuģimenei sadarbībā ar Atbalsta centra sociālo darbinieku ir būtiski pārrunāt esošos audžuģimenes izaicinājumus un grūtības, aprūpējot un audzinot traumu pārcietušus bērnus, apsvērt nepieciešamo kompetenču attīstību un vajadzību apgūt jaunas konkrētas iemaņas, lai pēc iespējas labāk saprastu ģimenē uzņemtā bērna domāšanu, emocijas, uzvedību u.c. Ņemot vērā minēto, katrai konkrētai audžuģimenei mācību vajadzības, kas saistītas ar bērna aprūpi un audzināšanu, var būt atšķirīgas un Atbalsta centra pienākums ir maksimāli censties nodrošināt tādu mācību piedāvājumu, kas ir atbilstošas un noderīgas konkrētajai audžuģimenei.

Normatīvie akti nosaka minimālo mācību stundu skaitu, kas Atbalsta centram katru gadu jānodrošina audžuģimenei.

Vienlaikus, ja Atbalsta centrs piesaistījis papildus līdzekļus valsts sniegtajam finansējumam, tas var organizēt vai nodrošināt papildus zināšanu pilnveides mācības audžuģimenēm, ņemot vērā katras audžuģimenes individuālo situāciju, uzņemto bērnu skaitu, bērnu vecumu, bērnu emocionālo stāvokli un uzvedības īpatnības, kā arī pašas audžuģimenes pieredzi bērnu aprūpē, pieredzētās krīzes situācijas u.c. specifisku apstākļus.

|  |  |  |
| --- | --- | --- |
| Audžuģimenes profesionālā pilnveide | | |
|  | **Pašreizējais regulējums** | **Iepriekšējais regulējums** |
| Audžuģimenes zināšanu pilnveides mācības | Nodrošina Atbalsta centrs  Jāapmeklē katru gadu  Vismaz astoņu akadēmisko stundu apjomā. | Nodrošina Valsts bērnu tiesību aizsardzības inspekcija (iepirkuma rezultātā apstiprinātais mācību nodrošinātājs)  Reizi trijos gados  24 akadēmisko stundu apjomā |

# Specializētās audžuģimenes statuss

## 3.1. Lēmums par audžuģimenes piemērotību specializētās audžuģimenes pienākumu veikšanai

**Specializēto audžuģimeņu veidi:**

No 01.07.2018. stājies spēkā normatīvais regulējums, kas paredz, ka specializētā audžuģimene ir tāda audžuģimene, kas nodrošina aprūpi noteiktas mērķgrupas bērnam, kuram ir nepieciešama īpaša aprūpe.[[31]](#footnote-31)

Tiek izšķirtas divu veidu specializētās audžuģimenes:

|  |  |
| --- | --- |
| 1. **Krīzes audžuģimene** | * Audžuģimene, kurai ir vismaz 3 gadu pieredze audžuģimenē ievietoto bērnu aprūpē * Audžuģimene jebkurā diennakts laikā (24/7) gatava uzņemt bērnu, kas šķirts no ģimenes, aizbildņa vai audžuģimenes[[32]](#footnote-32). |

Krīzes audžuģimene ir paredzēta kā **īstermiņa bērnu ārpusģimenes aprūpe**, jo tās mērķis ir sniegt profesionālu palīdzību un atbalstu bērniem, kuri šķirti no ģimenes, aizbildņa vai audžuģimenes. Proti, krīzes audžuģimenes pamatmērķis un uzdevums ir nodrošināt ģimenisku vidi un sniegt aprūpi bērnam (bērniem), kuru no ģimenes šķīrusi policija vai bāriņtiesa ar vienpersonisku lēmumu.

Krīzes audžuģimene nodrošina bērnu uzņemšanu savā aprūpē jebkurā diennakts laikā neatkarīgi no bērna vecuma un dzimuma, vienlaikus tā sniedz informāciju Atbalsta centram par vēlamo bērnu vecumu, dzimumu, vienlaicīgi ievietojamo bērnu skaitu, atbilstoši savas ģimenes individuālajai situācijai.[[33]](#footnote-33)

Pēc tam, kad bērns ievietots krīzes audžuģimenē, pašvaldības sociālais dienests sadarbībā ar bāriņtiesu un citām iesaistītajām iestādēm īsteno intensīvu sociālo darbu ar bērna vecākiem, lai novērstu apstākļus, kas bija par pamatu bērna aizgādību tiesību pārtraukšanai vecākiem. Ja vecākiem pēc vienpersoniskā lēmuma nav iespējams atjaunot pārtrauktās aizgādības tiesības un bērnam turpināma ārpusģimenes aprūpe, bērnam tiek meklēts aizbildnis vai audžuģimene.

|  |  |
| --- | --- |
| 1. Audžuģimene bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk - **audžuģimene bērnam ar smagiem funkcionāliem traucējumiem**) | - Audžuģimene, kurā vismaz vienam laulātajam (personai) ir vismaz 12 mēnešus ilga personīgā vai profesionālā pieredze darbā ar bērniem ar smagiem funkcionāliem traucējumiem. |

Par bērniem ar smagiem funkcionāliem traucējumiem, kuriem nepieciešama palīdzība, aprūpe un uzraudzība 24 stundas diennaktī, 7 dienas nedēļā, tiek uzskatīti bērni, kuriem ir:

1. smagi psihiskie traucējumi (dziļa līdz  vidēji smaga garīgā atpalicība, autisms ar uzvedības   traucējumiem);
2. neiroloģiskās slimības (epilepsija ar biežām   krampju lēkmēm, bērnu cerebrālā trieka ar smagiem  mobilitātes, pašaprūpes traucējumiem);
3. ģenētiskās slimības, tajā skaitā retās slimības, kas raksturojas ar smagiem psihiskiem un fiziskiem traucējumiem;
4. acu slimības (abu acu aklums);
5. ķirurģiskās slimības, kam ir smags  neatgriezenisks defekts, izteikti fiziskās (mobilitātes) funkciju  ierobežojumi;
6. onkoloģiskās un hematoloģiskās slimības uz  laiku, kad bērns atrodas stacionārā un saņem ķīmijterapiju un staru  terapiju;
7. terapeitiskās slimības (hroniska sirds – mazspēja IV-III, termināla nieru mazspēja, mukoviscidoze, cukura diabēts līdz skolas vecumam, paliatīvās aprūpes bērni ar  parenterālo (zondes) barošanu, stomas, skābekļa atkarība). [[34]](#footnote-34)

**! Svarīgi**

**Specializētās audžuģimenes statusu nevar iegūt abās specializācijās vienlaicīgi.[[35]](#footnote-35) Kļūstot par specializēto audžuģimeni, tiek saglabāts arī audžuģimenes statuss.**

**! Svarīgi**

**Ja specializētā audžuģimene vēlas mainīt specializāciju, bāriņtiesa var lemt par specializētās audžuģimenes statusa piešķiršanu citā specializācijā, nepiemērojot Audžuģimenes noteikumu prasības, ja Atbalsta centrs ir atzinis, ka specializētā audžuģimene spēs veikt pienākumus attiecīgajā specializācijā.[[36]](#footnote-36)**

**Proti, minētais noteikums attiecināms uz mācību programmas apguvi un pielietojams atbilstoši Audžuģimenes noteikumu 102. punktā noteiktā regulējuma analoģijai – ja audžuģimene iepriekš sekmīgi apguvusi zināšanas atbilstoši Audžuģimenes noteikumu**[**4. pielikumā**](https://likumi.lv/ta/id/300005#piel4)**minētajam mācību programmas saturam attiecīgajā specializācijā, nav piemērojams minēto noteikumu 35.punkts.**

**Kur vērsties, kādas darbības un dokumenti jāiesniedz, lai audžuģimeni atzītu par piemērotu specializētās audžuģimenes pienākumu veikšanai:**

Gadījumā, ja audžuģimene vēlas iegūt specializētās audžuģimenes statusu, tai nepieciešams vērsties savas deklarētās dzīvesvietas bāriņtiesā[[37]](#footnote-37) ar lūgumu **atzīt par piemērotu specializētās** audžuģimenes pienākumu veikšanai.

Ierodoties savas deklarētās dzīvesvietas bāriņtiesā ar mērķi kļūt par specializēto audžuģimeni, audžuģimenei:

1. jāuzrāda personas apliecinošs dokuments;
2. jāiesniedz iesniegums (Audžuģimeņu noteikumu 3.pielikums)[[38]](#footnote-38);
3. jāiesniedz pieredzi apliecinošus dokumentus atbilstoši izvēlētajai specializācijai, piemēram, darba līgums vai amata apraksts, lēmums par invaliditātes noteikšanu bērnam ar smagiem funkcionāliem traucējumiem, izziņa par brīvprātīgā darba veikšanu bērnu aprūpes iestādē[[39]](#footnote-39)

Bāriņtiesa pēc iepriekš minēto dokumentu saņemšanas izvērtēs tos, kā arī sadarbībā ar audžuģimenes Atbalsta centru atbilstoši izvēlētajai specializācijai izvērtēs:

a) audžuģimenes motivāciju un sadzīves apstākļu piemērotību atbilstoši audžuģimenes izvēlētajai specializācijai;

b) iespējas nodrošināt vides, mobilitātes un rehabilitācijas pakalpojumu pieejamību;

c) audžuģimenes norādīto pieredzi;

d) zināšanas un prasmes bērna aprūpē.[[40]](#footnote-40)

Mēneša laikā no iesnieguma saņemšanas bāriņtiesa pieņems lēmumu par audžuģimenes piemērotību specializētās audžuģimenes pienākumu veikšanai attiecīgajā specializācijā.[[41]](#footnote-41)

Gadījumos, ja audžuģimene līdz iesnieguma iesniegšanai bāriņtiesā nav noslēgusi vienošanos ar Atbalsta centru par atbalsta un mācību nodrošināšanu, audžuģimenes izvērtēšanu lēmuma par piemērotības izvēlētās specializētās audžuģimenes pienākumu veikšanai pieņemšanai veiks tikai bāriņtiesa. Šajā specializētās audžuģimenes statusa iegūšanas stadijā nevar tikt izvirzīta obligāta prasība, ka audžuģimenei jau jābūt noslēgtai vienošanai ar Atbalsta centru par atbalsta nodrošināšanu. Minētais īpaši akcentējams laika posmā, kamēr Atbalsta centri tikai veidojas un uzsāk savu darbību.

## 3.2. Sadarbība ar Atbalsta centru, lai iegūtu speciālizētās audžuģimenes statusu – mācību programma, psihologa izvērtējums un ģimenes raksturojums

Pēc tam, kad bāriņtiesa pieņēmusi lēmumu, ka audžuģimene ir piemērota specializētās audžuģimenes pienākumu veikšanai attiecīgajā specializācijā, un audžuģimene līdz šim nav noslēgusi vienošanos ar Atbalsta centru par atbalsta sniegšanu, **tai vienošanās ir noslēdzama**. Informācija par izveidotajiem Atbalsta centriem pieejama ministrijas mājas lapā, sadaļā Nozares politika > Bērni un ģimene > Noderīga informācija, <http://www.lm.gov.lv/text/3895>.

Ja audžuģimenei ar Atbalsta centru jau ir noslēgta vienošanās par atbalsta sniegšanu, tad psihologa atzinuma sniegšana par audžuģimenes piemērotību specializētās audžuģimenes statusa iegūšanai attiecīgajā specializācijā, audžuģimenes raksturojuma sagatavošana, mācību un psihosociālā atbalsta nodrošināšanas sniegšana ir izrietošana no iepriekš noslēgtās vienošanās.

Tādējādi pēc tam, kad bāriņtiesa pieņēmusi lēmumu, ar kuru atzīst audžuģimeni par piemērotu specializētās audžuģimenes pienākumu veikšanā, izvēlētais Atbalsta centrs topošajai specializētai audžuģimenei:

1. nodrošinās mācību programmu, atbilstoši izvēlētajai specializācijai, kas saskaņota ar Valsts bērnu tiesību aizsardzības inspekciju, un ir vismaz 24 akadēmisko stundu apjomā. Pēc mācību programmas sekmīgas apgūšanas audžuģimene saņems apliecību;[[42]](#footnote-42)
2. ja nepieciešams, nodrošinās psihologa un sociālā darbinieka atbalstu mācību un audžuģimenes piemērotības izvērtēšanas laikā;
3. nodrošinās audžuģimenei nepieciešamās psihologa konsultācijas, lai tiktu sagatavots psihologa atzinums par audžuģimenes piemērotību specializētās audžuģimenes statusa iegūšanai. Atbalsta centrs sagatavoto psihologa atzinumu iesniegs bāriņtiesā;
4. sagatavos un iesniegs bāriņtiesā laulāto (personas) raksturojumu un informāciju par mācību programmas apguvi. Raksturojums un informācija par mācību programmas apguvi iekļaujama “Raksturojuma un kompetenču novērtēšanas veidlapā”, kura sastāv no vairākām savstarpēji saistītām sadaļām – vispārēja informācija, kas nepieciešama, lai atzītu audžuģimenes piemērotību specializētās audžuģimenes statusa iegūšanai; potenciālās specializētās audžuģimenes kompetenču izvērtējums atbilstoši mācību programmai; topošāsspecializētās audžuvecāka (laulātā / personas) kompetenču pašvērtējums un Atbalsta centra speciālista novērtējums un rekomendācijas par audžuģimenes piemērotību audžuģimenes statusa iegūšanai.

**! Svarīgi**

**Ja audžuģimene laika posmā no 01.07.2017 līdz 01.07.2018. ir sekmīgi apguvusi zināšanas atbilstoši šo Audžuģimenes noteikumu**[**4.pielikumā**](https://likumi.lv/ta/id/300005#piel4)**minētajam mācību programmas saturam *(Mācību programma specializētajām audžuģimenēm )* izvēlētajā specializācijā, audžuģimenei atkārtoti nav jāapgūst mācību programma 24 stundu apjomā, kā tas noteikts noteikumu 35.punktā.[[43]](#footnote-43)**

**Lai izvērtētu vai līdz 01.08.2018 īstenotā mācību programma specializētajām audžuģimenēm ir atbilstoša Audžuģimeņu noteikumu 4.pielikumam, ministrija lūgs Valsts bērnu tiesību aizsardzības inspekciju izskatīt mācību programmu un izvērtēt vai tā ir pielīdzināma noteikumu pielikumā ietvertajām prasībām. Gadījumā, ja programma atbildīs noteiktajām prasībām, Valsts bērnu tiesību aiszardzības inspekcija sniegs kopēju atzinumu. Tādējādi nebūs nepieciešams vērtēt katru individuālu gadījumu atsevišķi un visām bāriņtiesām, kā arī Atbalsta centriem būs pieejama vienota informācija par to, ka ja audžuģimene konkrēto mācību programmu jau apguvusi, atkārtota mācību programmas specializētajām audžuģimenēm apguve audžuģimenei nav nepieciešama.**

## 3.3. Specializētās audžuģimenes statusa piešķiršana

Bāriņtiesa mēneša laikā pēc tam, kad saņemti Atbalsta centra iesniegtie nepieciešamie dokumenti specializētās audžuģimenes statusa piešķiršanai, piesaistot Atbalsta centru, veiks pārrunas ar audžuģimeni, lai konstatētu audžuģimenes gribu un gatavību iegūt specializētās audžuģimenes statusu attiecīgajā specializācijā un **pieņems lēmumu** par specializētās audžuģimenes statusu, lēmumā norādot **attiecīgo specializāciju**.[[44]](#footnote-44)

Lēmuma norakstu bāriņtiesa 10 darbdienu laikā izsniegs specializētajai audžuģimenei, kā arī informēs Atbalsta centru, ar kuru audžuģimenei noslēgta vienošanās.[[45]](#footnote-45)

**! Svarīgi**

**Pēc statusa iegūšanas specializētā audžuģimene papildus jau noslēgtajai vienošanai par atbalsta sniegšanu, slēdz līgumu ar izvēlēto Atbalsta centru par:**

**1. atlīdzības izmaksu par specializētās audžuģimenes pienākumu pildīšanu un**

**2. vienreizējas mājokļa iekārtošanas kompensācijas izmaksu.[[46]](#footnote-46)**

**Specializētās audžuģimenes statusa iegūšanas process**

|  |  |  |
| --- | --- | --- |
| **Audžuģimenes atzīšana par piemērotu specializētās audžuģimenes pienākumu veikšanai** | | |
|  | **Krīzes audžuģimene** | **Audžuģimene bērnam ar smagiem funkcionāliem traucējumiem** |
| Bāriņtiesā  iesniedzamie dokumenti | * Iesniegums * Apliecinājums vismaz 3 gadu pieredzei bērnu uzņemšanā audžuģimenē | * Iesniegums * Apliecinājums, ka vienam no laulātajiem (personai) ir vismaz 12 mēnešus ilga personīgā vai profesionālā pieredze darbā ar bērniem ar smagiem funkcionāliem traucējumiem |
| Bāriņtiesa sadarbībā ar Atbalsta centru vērtēs | * Audžuģimenes motivāciju un sadzīves apstākļu piemērotību atbilstoši audžuģimenes izvēlētajai specializācijai * Iespējas nodrošināt vides, mobilitātes un rehabilitācijas; pakalpojumu pieejamību * Audžuģimenes norādīto pieredzi * Zināšanas un prasmes bērna aprūpē | * Audžuģimenes motivāciju un sadzīves apstākļu piemērotību atbilstoši audžuģimenes izvēlētajai specializācijai * Iespējas nodrošināt vides, mobilitātes un rehabilitācijas pakalpojumu pieejamību * Audžuģimenes norādīto pieredzi * Zināšanas un prasmes bērna aprūpē |
| **Darbības pēc lēmuma, ar kuru audžuģimene atzīta par piemērotu specializētās audžuģimenes pienākumu veikšanai** | | |
| Audžuģimenes un Atbalsta centra vienošanās | Ja audžuģimene jau iepriekš noslēgusi vienošanos ar Atbalsta centru par atbalsta sniegšanu, jauna vienošanās nav slēdzama.  Ja audžuģimene līdz šim nav noslēgusi vienošanos ar Atbalsta centru par atbalsta sniegšanu, slēdzama vienošanās | Ja audžuģimene jau iepriekš noslēgusi vienošanos ar Atbalsta centru par atbalsta sniegšanu jauna, vienošanās nav slēdzama.  Ja audžuģimene līdz šim nav noslēgusi vienošanos ar Atbalsta centru par atbalsta sniegšanu, slēdzama vienošanās |
| Audžuģimenes mācības | Apgūst 24 akadēmisko stundu mācību kursu, kur mācību programmas saturs ir atbilstošs kompetencēm krīzes audžuģimenēm | Apgūst 24 akadēmisko stundu mācību kursu, kur mācību programmas saturs ir atbilstošs kompetencēm specializētajām audžuģimenēm bērnam ar smagiem funkcionāliem traucējumiem |
| Psihologa atzinums | Apmeklē psihologa konsultācijas izpētes veikšanai un psihologs sagatavo atzinumu par audžuģimenes piemērotību krīzes audžuģimenes pienākumu pildīšanai. Atbalsta centrs atzinumu iesniedz bāriņtiesā | Apmeklē psihologa konsultācijas izpētes veikšanai un psihologs sagatavo atzinumu par audžuģimenes piemērotību krīzes audžuģimenes pienākumu pildīšanai. Atbalsta centrs atzinumu iesniedz bāriņtiesā |
| Audžuģimenes raksturojums | Atbalsta centrs sagatavo audžuģimenes raksturojumu, ieniedz bāriņtiesā | Atbalsta centrs sagatavo audžuģimenes raksturojumu, iesniedz bāriņtiesā |
| **Darbības, pieņemot bāriņtiesas lēmumu par specializēto audžuģimeni** | | |
| Bāriņtiesa | Bāriņtiesa:   * lēmuma norakstu 10 darbdienu laikā izsniedz specializētajai audžuģimenei * informē Atbalsta centru, ar kuru audžuģimenei noslēgta vienošanās | Bāriņtiesa:   * lēmuma norakstu 10 darbdienu laikā izsniedz specializētajai audžuģimenei * informē Atbalsta centru, ar kuru audžuģimenei noslēgta vienošanās |
| Audžuģimene | Slēdz līgumu ar izvēlēto Atbalsta centru par atlīdzības izmaksu par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu | Slēdz līgumu ar izvēlēto Atbalsta centru par atlīdzības izmaksu par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu |

# 4. Ar specializētās audžuģimenes darbību saistītie jautājumi

## 4.1. Specializētās audžuģimenes rīcība gadījumā, ja pēc statusa iegūšanas uz laiku bērnu uzņemt nav iespējams

Specializētās audžuģimenes statusa iegūšana liecina, ka audžuģimene ir izsvērusi savas spējas un ir gatava uzsākt darbību kā krīzes audžuģimene vai kā audžuģimene bērnam ar smagiem funkcionāliem traucējumiem.

Gadījumā, ja specializētā audžuģimene **pamatotu iemeslu dēļ** (piemēram, atvaļinājums, slimības lapa, svarīgi dzīves notikumi – kāzas, bēres u.c., veselības stāvokļa pasliktināšanās, izmaiņas ģimenes situācijā – šķiršanās, dzīvesvietas maiņa u.c.) nevar ņemt bērnu savā aprūpē, tā nekavējoties informē atbalsta centru, norādot laiku, kad var uzņemt bērnu savā aprūpē.) savā aprūpē **nevar uzņemt** bērnu, tā informē Atbalsta centru un norāda datumu, ar kuru specializētā audžuģimene ir gatava veikt savus pienākumus.[[47]](#footnote-47) Savukārt Atbalsta centrs minēto informāciju nodod bāriņtiesai.

Krīzes audžuģimene **bez pamatota iemesla nevar atteikties uzņemt bērnu** savā aprūpē. Par iemesliem, kuru dēļ krīzes audžuģimene nevar uzņemt ģimenē bērnu, audžuģimene nekavējoties informē Atbalsta centru.[[48]](#footnote-48)

Gadījumā, ja specializētā audžuģimene 12 mēnešu laikā pēc tam, kad stājies spēkā lēmums par specializētās audžuģimenes statusa piešķiršanu, atsakās uzņemt bērnu, bāriņtiesa, noskaidrojot Atbalsta centra viedokli, lemj par audžuģimenes piemērotību specializētās audžuģimenes pienākumu veikšanai.[[49]](#footnote-49)

## 4.2. Specializētās audžuģimenes rīcība, ja pēc statusa piešķiršanas mainījušies būtiski ģimenes apstākļi

Specializētās audžuģimenes pienākums ir triju darbdienu laikā **informēt** Atbalsta centru **par šķēršļiem, kas būtiski ietekmē audžuģimenes spēju turpmāk veikt specializētās audžuģimenes pienākumus**[[50]](#footnote-50). It īpaši, ja tie saistīti ar:

1. laulības šķiršanu vai stāšanos laulībā, ja audžuģimenes statuss piešķirts personai;
2. spēkā stājušos tiesas spriedumu, ar kuru otram laulātajam ierobežota rīcībspēja;
3. spēkā stājušos tiesas spriedumu par pazudušā otra laulātā izsludināšanu par mirušu;
4. otra laulātā nāvi;
5. otra laulātā izsludināšanu meklēšanā;
6. otra laulātā ilgstošu prombūtni, kas ilgāka par gadu un nav saistīta ar brīvības atņemšanu vai atrašanos apcietinājumā;
7. otra laulātā sodīšanu par noziedzīgu nodarījumu ar brīvības atņemšanu vai atrašanos apcietinājumā;
8. citu svarīgu informāciju.[[51]](#footnote-51)

Atbalsta centrs minēto informāciju nodod bāriņtiesai, kura lēmusi par audžuģimenes specializāciju. Bāriņtiesa 10 darbadienu laikā laikā pēc attiecīgās informācijas saņemšanas izvērtē to un sadarbībā ar Atbalsta centru pārbauda audžuģimenes dzīves apstākļus un sastāda dzīves apstākļu pārbaudes aktu, kā arī veic audžuģimenes izvērtējumu un lemj par specializētās audžuģimenes statusu.[[52]](#footnote-52)

Norādāms, ka Atbalsta centra mērķis nav veikt specializētās audžuģimenes kontroli vai uzraudzīšanu dzīvesvietas apsekojuma laikā, bet gan pēc iespējas apzināt nepieciešamā atbalsta sniegšanas nepieciešamību un tās sniegšanu. Minētais attiecināms it īpaši uz tiem gadījumiem, kad specializētās audžuģimenes audžuvecāks piedzīvojis krīzes situāciju, piemēram, otra laulātā (cita ģimenes locekļa) nāvi; bezvēsts prombūtni utt..

Situācijās, kad bāriņtiesa lemj par specializētās audžuģimenes statusa atņemšanu vai izbeigšanu, tā vienlaikus lem**j** par audžuģimenes statusa saglabāšanu.[[53]](#footnote-53)

|  |  |  |
| --- | --- | --- |
| Specializētās audžuģimenes rīcība, ja tās darbībā mainījušies būtiski apstākļi | | |
|  | **Krīzes audžuģimene** | **Audžuģimene bērnam ar smagiem funkcionāliem traucējumiem** |
| **Ja pamatotu iemeslu dēļ nevar uzņemt bērnu** | Nekavējoties informē Atbalsta centru, ar kuru krīzes audžuģimenei noslēgta vienošanās | Nekavējoties informē Atbalsta centru, ar kuru audžuģimenei bērnam ar smagiem funkcionāliem traucējumiem noslēgta vienošanās |
| **Ja mainījušies būtiski apstākļi** | Triju darbdienu laikā informē Atbalsta centru, ar kuru noslēgta vienošanās | Triju darbdienu laikā informē Atbalsta centru, ar kuru noslēgta vienošanās |

## 4.3. Specializētās audžuģimenes profesionālā pilnveide

Uzsākot specializētās audžuģimenes pienākumu pildīšanu, audžuģimenes apgūst noteiktu mācību programmu, lai iegūtu pamatzināšanas un prasmes darbam ar bērniem, atbilstoši izvēlētajai specializācijai. Vienlaikus jautājumu loks, kas skar specializētās audžuģimenes, aprūpējot un audzinot bērnu, kas pēkšņi škirts no bioloģiskās ģimenes vai ir ar īpašām vajadzībām, ir ļoti plašs. Tādēļ, ievērojot audžuģimenes darbības specifiku un nozīmi, audžuģimenei **katru gadu jāapmeklē Atbalsta centra nodrošinātās zināšanu pilnveides mācības** **vismaz astoņu akadēmisko stundu apjomā** par audžuģimenēm aktuālām tēmām un jāpiedalās specializētajā audžuģimenē ievietotā bērna individuālā attīstības plāna izstrādē.[[54]](#footnote-54)

Ikgadējo mācību mērķis ir nodrošināt, lai audžuģimeņu profesionālās kompetences ar katru gadu palielinās, un iegūtās teorētiskās un praktiskās zināšanas ir noderīgas darbā ar ģimenē uzņemtajiem bērniem, kuru pieredzē ir neviens vien emocionāli traumējošs notikums. Tādējādi katrai specializētajai audžuģimenei sadarbībā ar Atbalsta centra sociālo darbinieku ir būtiski pārrunāt esošos audžuģimenes izaicinājumus un grūtības, aprūpējot un audzinot traumu pārcietušus bērnus, kā arī bērnus ar īpašām vajadzībām. Arī pašām specializētajām audžuģimenēm ir būtiski apsvērt nepieciešamo kompetenču attīstību un vajadzību apgūt jaunas konkrētas iemaņas, lai pēc iespējas labāk saprastu ģimenē uzņemtā bērnu domāšanu, emocijas, uzvedību u.c. Ņemot vērā minēto, katrai konkrētai specializētajai audžuģimenei mācību vajadzības, kas saistītas ar bērna aprūpi un audzināšanu, var būt atšķirīgas un Atbalsta centra pienākums ir maksimāli censties nodrošināt tādu mācību piedāvājumu, kas ir atbilstošas un noderīgas konkrētās specializācijas audžuģimenei.

Normatīvie akti nosaka minimālo mācību stundu skaitu, kas Atbalsta centram katru gadu jānodrošina specializētajai audžuģimenei. Vienlaikus, ja Atbalsta centrs piesaistījis papildus līdzekļus valsts sniegtajam finansējumam, tas var organizēt vai nodrošināt papildus zināšanu pilnveides mācības specializētajām audžuģimenēm, ņemot vērā katras specializētās audžuģimenes individuālo situāciju, uzņemto bērnu skaitu, bērnu vecumu, bērnu emocionālo un veselības stāvokli, kā arī uzvedības īpatnības, pašas specializētās audžuģimenes pieredzi bērnu aprūpē, pieredzētās krīzes situācijas u.c. specifisku apstākļus.

# Bērna ievietošana audžuģimenē vai specializētajā audžuģimenē

## 5.1. Gadījumi, kad bērnu ievieto audžuģimenē vai specializētajā audžuģimenē

Audžuģimenē vai specializētajā audžuģimenē bērnu ievieto tajos gadījumos, kad bāriņtiesas redzeslokā nonāk bārenis vai bez vecāku gādības palicis bērns, kurš nogādājams drošos apstākļos vai kuram nodrošināma ārpusģimenes aprūpe. Bāriņtiesa primāri meklē iespēju nodrošināt bērnam ārpusģimenes aprūpi aizbildnībā vai audžuģimenē. Ārpusģimenes aprūpi bērnu aprūpes iestādē bērnam nodrošina tikai tad, ja aprūpe pie aizbildņa vai audžuģimenē nav piemērota konkrētam bērnam un tā nodrošināma līdz brīdim, kad bērnam tiek nodrošināta piemērota aprūpe pie aizbildņa vai audžuģimenē.

Bērnu audžuģimenē vai specializētajā audžuģimenē var ievietot, ja:

1. bērna vecāki ir miruši;
2. bērns ir atrasts;
3. bērna vecākiem ar tiesas spriedumu atņemtas aizgādības tiesības;
4. bērna vecākiem pārtrauktas aizgādības tiesības;
5. bērns atrodas viņa veselībai vai dzīvībai bīstamos apstākļos;
6. izveidojusies konfliktsituācija starp bērnu un vecākiem vai aizbildni, audžuģimeni vai specializēto audžuģimeni;
7. bērna vecāku slimība, kas liedz vecākiem veikt pilnvērtīgu bērnu aprūpi.[[55]](#footnote-55)

Bāriņtiesa, ievietojot bērnu audžuģimenē vai specializētajā audžuģimenē, noskaidro bērna viedokli, ievērojot viņa vecumu un brieduma pakāpi. Vienlaikus bāriņtiesa sadarbībā ar Atbalsta centru izvērtē, vai audžuģimene spēs nodrošināt pienācīgus dzīves apstākļus un aprūpi konkrētajam bērnam[[56]](#footnote-56).

**Pamatu bērna ievietošanai audžuģimenē vai specializētajā audžuģimenē veido:**

- **bāriņtiesas lēmums** par bērna ievietošanu audžuģimenēvai specializētajā audžuģimenē;

- **līgums**, ko noslēgusi pašvaldība, kuras izveidotā bāriņtiesa ir pieņēmusi lēmumu par bērna ievietošanu audžuģimenēvai specializētajā audžuģimenē, un viens no laulātajiem (persona), kas ieguvis audžuģimenes (specializētās audžuģimenes) statusu (turpmāk – līgums ar pašvaldību). Līgums ar pašvaldību stājas spēkā ar tā parakstīšanas dienu, ja līgumā nav noteikts citādi;

- **vienošanās** par atbalsta sniegšanu, ko noslēgusi audžuģimene vai specializētā audžuģimene ar tās izvēlēto Atbalsta centru.[[57]](#footnote-57)

- **līgums** par atlīdzības izmaksu un vienreizējas mājokļa iekārtošanas kompensācijas, kuru noslēgusi specializētā audžuģimene un Atbalsta centrs.

## 5.2. Sākotnējā informācija par bērnu

Kad audžuģimene vai audžuģimene bērnam ar smagiem funkcionāliem traucējumiem tiek uzrunāta bērna uzņemšanai ģimenē, tai ir tiesības iegūt pamatinformāciju par uzņemamo bērnu, lai objektīvi izvērtētu savas iespējas sniegt konkrētajam bērnam aprūpi un audzināšanu.

Bāriņtiesa pirms bērna ievietošanas **audžuģimen**ē vai **audžuģimenē bērnam ar smagiem funkcionāliem traucējumiem** sniedz tai un Atbalsta centram **rakstisku informāciju** par

1. bērna emocionālo stāvokli;
2. saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām;
3. citiem apstākļiem, kas jāņem vērā, lai audžuģimene varētu bērnu aprūpēt.[[58]](#footnote-58)

Ja audžuģimene vai specializētā audžuģimene bērnam ar smagiem funkcionāliem traucējumiem pēc iepazīšanās ar bāriņtiesas sniegto informāciju izrāda gatavību bērnu uzņemt ģimenē, tai ir **pienākums** 10 dienu laikā **personīgi iepazīties ar bērnu** un pieņemt lēmumu par bērna ņemšanu aprūpē un uzraudzībā.[[59]](#footnote-59)

Minētais audžuģimenes pienākums iepazīties ar informāciju par bērnu, kā arī ar pašu bērnu, nav uzskatāms par formālu darbību, bet gan nepieciešamu rīcību, lai pēc iespējas labāk nodrošinātu audžuģimenē ievietojamā bērna tiesības, kā arī pašas audžuģimenes un audžuģimenē jau esošo bērnu intereses. Iepazīstoties ar informāciju par uzņemamo bērnu, audžuģimenei ir objektīvi jāizvērtē savas iespējas uzņemt aprūpē konkrēto bērnu. Tai jāizvērtē gan praktiskie apsvērumi – vai audžuģimene spēs nodrošināt bērna vecumam un attīstībai atbilstošu izglītību un veselības aprūpi, gan psihoemocionālā situācija audžuģimenē - kādas emocionālas izmaiņas ģimenē radīs konkrētais bērns. Tāpat svarīgi novērtēt personīgās tikšanās laikā radušos kontaktu, lai veidotu veiksmīgāku bērna adaptācijas procesu audžuģimenē.

Pieņemot vienpersonisku lēmumu par bērna šķiršanu no vecākiem, aizbildņa vai audžuģimenes, bāriņtiesas vai policijas darbinieki, apzinot iespēju nogādāt bērnu drošos apstākļos, telefoniski sazinās ar tuvākajiem Atbalsta centriem par iespēju nogādāt bērnu krīzes audžuģimenē. **Atbalsta centrs jebkurā diennakts laikā** (24/7) bāriņtiesai vai policijai **sniedz informāciju par krīzes audžuģimenēm**, kuras nekavējoties var uzņemt bērnu savā aprūpē[[60]](#footnote-60). Attiecīgajam Atbalsta centra darbiniekam jābūt pieejamai aktuālākajai informācijai par pieejamajām krīzes audžuģimenēm. Saņemot informāciju par nepieciešamību bērnam atrast krīzes audžuģimeni, Atbalsta centra darbinieks sazinās ar krīzes audžuģimenēm un noskaidro, kuras no tām ir gatavas tūlītēji uzņemt bērnu savā aprūpē. Pēc informācijas noskaidrošanas, Atbalsta centra speciālists sazinās ar bāriņtiesu vai policiju un dod konkrētas norādes – vārds, uzvārds, adrese u.c. kontaktinformācija, kurā krīzes audžuģimenē bērns ievietojams.[[61]](#footnote-61)

Ievērojot to, ka krīzes audžuģimenei bērns aprūpē jāuzņem steidzamos apstākļos, tā pirms bērna ievietošanas nesaņem rakstveida informāciju par bērnu, kā arī tai nav iespējas veikt iepazīšanos ar bērnu pirms viņa nonākšanas krīzes audžuģimenē. Tādēļ situācijās, kad bērns tiek ievietots krīzes audžuģimenē, bāriņtiesa vai policija **informē krīzes audžuģimeni** un Atbalsta centru **par apstākļiem, kādos bērns atradies,** un sniedz citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi un 5 darbadienu laikā sniedz rakstveida informāciju parr bērna emocionālo stāvokli; saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām, kā arī citiem apstākļiem, kas jāņem vērā, lai audžuģimene varētu bērnu aprūpēt, kā arī citu būtisku informāciju.[[62]](#footnote-62)

## 5.3. Bērnu skaits, ko audžuģimene vai specializētā audžuģimene var uzņemt

Lai pilnvērtīgi nodrošinātu audžuģimenē vai specializētajā audžuģimenē ievietoto bērnu tiesību un interešu aizsardzību, kā arī lai samazinātu audžuģimenes izdegšanas risku, likumdevējs ir noteicis ievietojamo bērnu skaita ierobežojumu.

**Audžuģimenē** vai **krīzes** **audžuģimenē vienlaikus drīkst ievietot ne vairāk par trim bērniem**, izņemot gadījumu, ja audžuģimenē ievieto brāļus (pusbrāļus) un māsas (pusmāsas). Ievietojot audžuģimenē vai specializētajā audžuģimenē brāļus (pusbrāļus) un māsas (pusmāsas), viņi nav šķirami. Bērnu interesēs pieļaujama brāļu (pusbrāļu) un māsu (pusmāsu) šķiršana, ja ir šķēršļi, kas traucē brāļus (pusbrāļus) un māsas (pusmāsas) ievietot kopā audžuģimenē vai specializētajā audžuģimenē. Šķirot bērnus, bāriņtiesa sadarbībā ar audžuģimeni vai specializēto audžuģimeni un Atbalsta centru nodrošina, lai bērni ārpusģimenes aprūpē varētu uzturēt personiskas attiecības un tiešus kontaktus ar brāļiem (pusbrāļiem) un māsām (pusmāsām).[[63]](#footnote-63)

**Kopējais bērnu skaits**, kas ir audžuģimenes ikdienas aprūpē, nedrīkst būt lielāks par **sešiem bērniem** (tai skaitā aizbildnībā esošie, adoptētie vai savi bērni), izņemot gadījumu, ja audžuģimenē vienlaikus ievieto sešus vai vairāk brāļus (pusbrāļus) un māsas (pusmāsas).[[64]](#footnote-64)

Savukārt **kopējais bērnu skaits** ikdienas aprūpē audžuģimenē bērnam ar smagiem funkcionāliem traucējumiem nedrīkst būt lielāks par **diviem** (tai skaitā aizbildnībā esošie, adoptētie vai savi bērni). Bāriņtiesa sadarbībā ar Atbalsta centru, izvērtējot konkrētās audžuģimenes dzīves apstākļus un iespējas, var lemt par lielāku kopējo bērnu skaitu šajā audžuģimenē, ja tas ir bērna interesēs.[[65]](#footnote-65)

|  |  |  |  |
| --- | --- | --- | --- |
|  | **Audžuģimene** | **Krīzes audžuģimene** | **Audžuģimene bērnam ar smagiem funkcionāliem traucējumiem** |
| **Vienlaikus ievietojamo bērnu skaits** | **3**  izņemot gadījumu, ja audžuģimenē vienlaikus ievieto brāļus (pusbrāļus) un māsas (pusmāsas) | **3**  izņemot gadījumu, ja audžuģimenē vienlaikus ievieto brāļus (pusbrāļus) un māsas (pusmāsas) | **Nav noteikts** |
| **Kopējais bērnu skaits ģimenē**  (t.sk. bioloģiskie, adoptētie un aizbildnībā esošie bērni) | **6**  izņemot gadījumu, ja audžuģimenē vienlaikus ievieto sešus vai vairāk brāļus (pusbrāļus) un māsas (pusmāsas) | **6**  izņemot gadījumu, ja audžuģimenē vienlaikus ievieto sešus vai vairāk brāļus (pusbrāļus) un māsas (pusmāsas) | **2**  Bāriņtiesa sadarbībā ar Atbalsta centru, izvērtējot konkrētās audžuģimenes dzīves apstākļus un iespējas, var lemt par lielāku kopējo bērnu skaitu šajā audžuģimenē, ja tas ir bērna interesēs |

## 5.4. Bērna uzturēšanās termiņš audžuģimenē vai specializētajā audžuģimenē

Bērnu ievieto audžuģimenē vai audžuģimene bērnam ar smagiem funkcionāliem traucējumiem uz laiku, kamēr bērns var atgriezties savā ģimenē vai, ja tas nav iespējams, līdz bērna aizbildnības nodibināšanai vai adopcijai.

Krīzes audžuģimenē bērnu ievieto apstākļos, kad, ievērojot bīstamos apstākļus, tas šķirts no vecākiem, aizbildņa vai audžuģimenes – tādā gadījumā bērns nogādājams drošos apstākļos[[66]](#footnote-66), t.sk. ievietojams krīzes audžuģimenē. Vienlaikus norādāms, ka bāriņtiesa var lemt ievietot bērnu krīzes audžuģimenē uz laiku līdz 30 dienām. Ja šajā laikā joprojām nav izdevies atrast piemērotu aizbildni vai audžuģimeni un tas ir bērna interesēs, bāriņtiesa ar krīzes audžuģimenes piekrišanu var pagarināt bērna uzturēšanās termiņu krīzes audžuģimenē, bet ne ilgāk par 12 mēnešiem.[[67]](#footnote-67) Tādējādi krīzes audžuģimenei jārēķinās, ka bērns tajā var uzturēties uz laiku līdz gadam.

Pieņemot lēmumu par bērna ievietošanu audžuģimenē vai specializētajā audžuģimenē, bāriņtiesa norāda laiku, uz kādu bērns ievietojams tajā. Bāriņtiesa bērna interesēs var pagarināt bērna aprūpes laiku audžuģimenē vai specializētajā audžuģimenē, pieņemot jaunu lēmumu.

|  |  |  |  |
| --- | --- | --- | --- |
|  | **Audžuģimene** | **Krīzes audžuģimene** | **Audžuģimene bērnam ar smagiem funkcionāliem traucējumiem** |
| **Bērna uzturēšanās termiņš**  **Audžuģimenē/**  **specializētajā audžuģimenē** | Līdz brīdim, kad bērns var:   * atgriezties savā ģimenē. Ja tas nav iespējams - * viņam nodibināta aizbildnība; * viņš tiek adoptēts. | Uz laiku līdz 30 dienām. Vienlaikus norādāms, ka  ja tas ir bērna interesēs, bāriņtiesa var pagarināt bērna uzturēšanās termiņu krīzes audžuģimenē ne ilgāk par 12 mēnešiem. | Līdz brīdim, kad bērns var:   * atgriezties savā ģimenē. Ja tas nav iespējams – * viņam nodibināta aizbildnība; * viņš tiek adoptēts. |

## 5.5. Audžuģimenei un specializētajai audžuģimenei izsniedzamie dokumenti

Ievietojot bērnu audžuģimenē vai specializētajā audžuģimenē bērnam ar smagiem funkcionāliem traucējumiem, bāriņtiesa audžuģimenei **izsniedz**:

a) bērna dzimšanas apliecību;

b) tās rīcībā esošo informāciju par bērna veselības stāvokli un ģimenes ārstu (ja tāds ir);

c) bērna personisko mantu (ja tādas ir) sarakstu.[[68]](#footnote-68)

Pēc bērna ievietošanas krīzes audžuģimenē bāriņtiesai piecu darbdienu laikā jāsniedz krīzes audžuģimenei un Atbalsta centram **rakstiska informācija** par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt. Tāpat bāriņtiesai krīzes audžuģimenei jāizsniedz bērna dzimšanas apliecība, tās rīcībā esošā informācija par bērna veselības stāvokli un ģimenes ārstu (ja tāds ir) un bērna personisko mantu (ja tādas ir) saraksts.[[69]](#footnote-69)

**Audžuģimenei un specializētajai audžuģimenei izsniedzamie dokumenti**

|  |  |  |
| --- | --- | --- |
|  | **Audžuģimene vai**  **audžuģimene bērnam ar smagiem funkcionāliem traucējumiem** | **Krīzes audžuģimene** |
| **Ievietošanas brīdī** | * Bērna dzimšanas apliecība * Informācija par bērna veselības stāvokli un ģimenes ārstu (ja tāds ir) * Bērna personisko mantu (ja tādas ir) saraksts | * Informācija par apstākļiem, kādos bērns atradies * Cita bāriņtiesas vai policijas rīcībā esoša informācija, kam ir būtiska nozīme bērna aprūpē |
| **Pēc bērna ievietošanas** | Papildus informācija, ja tā nav bijusi zināma iepriekš | 5 darbdienu laikā:   * Par bērna emocionālo stāvokli * Par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām * Citiem būtiskiem apstākļi, kas jāņem vērā, lai audžuģimene varētu bērnu aprūpēt * Bērna dzimšanas apliecība * Informācija par bērna veselības stāvokli un ģimenes ārstu (ja tāds ir) * Bērna personisko mantu (ja tādas ir) saraksts * Papildus informācija, ja tā nav bijusi zināma iepriekš |

## 5.6. Bērna uzturēšanās izbeigšana audžuģimenē vai speciālajā audžuģimenē

Bērna uzturēšanās ilgums audžuģimenē tiek noteikts ar bāriņtiesas lēmumu. Bērnu ievieto audžuģimenē vai specializētajā audžuģimenē uz laiku, kamēr bērns var atgriezties savā ģimenē vai, ja tas nav iespējams, līdz bērna aizbildnības nodibināšanai vai adopcijai. Pieņemot lēmumu par bērna ievietošanu audžuģimenē vai specializētajā audžuģimenē, bāriņtiesa norāda laiku, uz kādu bērns ievietojams tajā. Bāriņtiesa bērna interesēs var pagarināt bērna aprūpes laiku audžuģimenē vai specializētajā audžuģimenē, pieņemot jaunu lēmumu.[[70]](#footnote-70)

Savukārt bērna uzturēšanos audžuģimenē vai specializētajā audžuģimenē pirms līgumā ar pašvaldību noteiktā termiņa izbeidz:

1. saskaņā ar bāriņtiesas un audžuģimenes vai specializētās audžuģimenes vienošanos;
2. pašvaldībai vienpusēji atkāpjoties no līguma, ja bāriņtiesa pieņēmusi lēmumu par bērna uzturēšanās izbeigšanu audžuģimenē vai specializētajā audžuģimenē šādu iemeslu dēļ:
3. bērna atgriešanās ģimenē, bērna adopcija, aizbildņa iecelšana bērnam, konfliktsituācijas izveidošanās starp bērnu un audžuģimeni vai specializēto audžuģimeni; audžuģimenes vai specializētās audžuģimenes nespēja pildīt pienākumus; audžuģimenes vai specializētās audžuģimenes statusa atņemšana un izbeigšana.[[71]](#footnote-71)

# 6. Audžuģimenes vai specializētās audžuģimenes tiesības un pienākumi saistībā ar bērna uzņemšanu ģimenē

Pēc bērna uzņemšanas savā aprūpē, audžuģimenēm vai specializētajām audžuģimenēm būs jāsaskaras ar dažādiem pienākumiem, kuri noteikti bērna tiesību un interešu pilnvērtīgai nodrošināšanai. Vienlaikus audžuģimenēm un specializētajām audžuģimenēm ir svarīgi apzināties savas tiesības, kas nostiprinātas ar normatīvajiem aktiem.

## 6.1. Audžuģimenē vai specializētajā audžuģimenē ievietotā bērna likumiskais pārstāvis

Saskaņā ar normatīvo aktu regulējumu, audžuģimene nav uzskatāma par bērna likumisko pārstāvi. Audžuģimenē ievietotā bērna personiskās un mantiskās intereses attiecībās ar vecākiem un citām personām **pārstāv bāriņtiesa**.[[72]](#footnote-72)

Vienlaikus bāriņtiesa, izvērtējot bērna intereses un audžuģimenes vai specializētās audžuģimenes prasmes un zināšanas, var uzdot audžuģimenei vai specializētajai audžuģimenei pārstāvēt bērna atsevišķās personiskās un mantiskās intereses un tiesības. Pilnvarojums neatbrīvo bāriņtiesu no noteiktās atbildības par bērna interešu un tiesību aizstāvību.[[73]](#footnote-73)

Bāriņtiesa informē audžuģimenes un specializētās audžuģimenes par jautājumiem, kas saistīti ar bērna izglītību, par saskarsmes kārtību ar bērna vecākiem, brāļiem (pusbrāļiem), māsām (pusmāsām) un citiem radiniekiem vai bērnam tuvām personām, kā arī citiem būtiskiem jautājumiem, kas skar bērna intereses.[[74]](#footnote-74)

Ņemot vērā, ka bērna likumiskais pārstāvis ir bāriņtiesa, audžuģimenes pienākums ir **nekavējoties informēt Atbalsta centru**, ja:

1. bērnu bez bāriņtiesas piekrišanas aizveduši viņa vecāki vai radinieki;
2. bērns ir cietis nelaimes gadījumā;
3. bērnam strauji pasliktinājusies veselība;
4. bērns ir izdarījis noziedzīgu nodarījumu;
5. bērns ir aizbēdzis;
6. izveidojusies konfliktsituācija starp bērnu un audžuģimeni vai specializēto audžuģimeni;
7. bērns ir miris;
8. tās rīcībā ir nonākusi cita informācija, kas var būtiski ietekmēt bērna turpmāko aprūpi.[[75]](#footnote-75)

Saņemot attiecīgo informāciju, Atbalsta centram jāsniedz speciālistu atbalsts audžuģimenei situācijas risināšanā un primārā bērna tiesību aizsardzības nodrošināšanā, kā arī nekavējoties jāinformē bāriņtiesa, kura lēmusi par bērna ievietošanu audžuģimenē vai speciālajā audžuģimenē, kā arī audžuģimenes deklarētās dzīvesvietas bāriņtiesa.

## 6.2. Audžuģimenes un specializētās audžuģimenes pamatpienākumi bērna aprūpē

Ievērojot, ka bērna ārpusģimenes aprūpes mērķis ir radīt bērnam aizsargātības sajūtu, nodrošināt apstākļus viņa attīstībai un labklājībai, kā arī atbalstīt bērna centienus būt patstāvīgam,[[76]](#footnote-76)galvenie audžuģimenes un specializētās audžuģimenes pienākumi ir nodrošināt bērnam:[[77]](#footnote-77)

1. viņa vecumam un veselības stāvoklim atbilstošus sadzīves apstākļus;
2. labvēlīgu sociālo vidi, kas nodrošina pilnvērtīgu fizisko un intelektuālo attīstību[[78]](#footnote-78);
3. bērna veselības stāvoklim atbilstošu veselības aprūpi;
4. audzināšanu;
5. izglītību, ņemot vērā bērna vecumu un spējas.

Vienlaikus jāņem vērā, ka būtiski jautājumi par bērna veselības aprūpi un izglītību ir saskaņojami ar bāriņtiesu, kura lēmusi par bērna ievietošanu audžuģimenē vai specializētajā audžuģimenē.

## 6.3. Bērna psihofizioloģiskās attīstības novērošana

Audžuģimenei un specializētajai audžuģimenei ir **pienākums novērot** katra ievietotā bērna **psihofizioloģisko attīstību**. Bērna psihofizioloģiskās attīstības pārskats (turpmāk – pārskats) atspoguļo audžuģimenes novērojumus par bērnu – gan viņa emocionālās izpausmes (saskarsme, uzvedība, garastāvoklis, reakcijas), gan fizioloģisko attīstību. Pārskatu audžuģimenei vai specializētajai audžuģimenei jāaizpilda noteiktā veidlapā, kas pieejama Audžuģimenes noteikumu 6.pielikumā.

Pārskats ietver informāciju par bērna attīstības atbilstību vecumposmam, novērojumus attiecībā uz bērna emocionālo labsajūtu, bērna izglītību, veselību, konstatētajām problēmām. Tāpat būtiska loma pārskatā atvēlēta bērna attiecībām ar bioloģisko ģimeni. Pārskats sniedz iespēju bāriņtiesai novērtēt konkrētā bērna vajadzības, izprast viņa pašsajūtu, identificēt iespējamās problēmas. Vienlaikus pārskatā atspoguļotā informācija norāda arī uz audžuģimenes iedziļināšanos konkrētajā bērnā, izpratni par bērna uzvedību, to, cik lielā mērā audžuģimene ir pievērsusi uzmanību bērna veselības stāvoklim, sociālajām prasmēm, izglītības ieguves procesam.

Objektīva un pārdomāta pārskata aizpildīšana ļauj speciālistiem (bāriņtiesa, Atbalsta centra speciālisti) agrīni noskaidrot iespējamās problēmas bērna aprūpē un audzināšanā un sniegt speciālistu atbalstu audžuģimenei problēmu risināšanā. Tāpat, salīdzinot vairākus pārskatus, var izvērtēt bērna attīstības tendences.

Audžuģimenēm un specializētajām audžuģimenēm pārskati jāiesniedz noteiktos termiņos:

1. **Pirmreizēji aizpildīts** pārskats bāriņtiesā jāiesniedz **piecu darbdienu laikā** pēc bērna uzņemšanas;
2. **Turpmāk**, veicot bērna aprūpi un audzināšanu, pārskats jāiesniedz **ik pēcsešiem mēnešiem**;
3. Ja bērna **uzturēšanās** audžuģimenē vai specializētajā audžuģimenē **izbeigta**, pārskats iesniedzams **piecu darbdienu** laikā pēc bērna uzturēšanās audžuģimenē vai specializētajā audžuģimenē;
4. Ja nepieciešams, bāriņtiesa minēto pārskatu var pieprasīt arī biežāk.[[79]](#footnote-79)

## 6.4. Bērna saskarsmes tiesību ar vecākiem un citām tuvām personām nodrošināšana

Bērnam, kas atrodas ārpusģimenes aprūpē, ir tiesības uzturēt personiskas attiecības un tiešus kontaktus ar vecākiem, kā arī ar brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā. Saskarsmes īstenošana var tikt ierobežota, ja tā:

1) kaitē bērna veselībai, attīstībai un drošībai;

2) rada draudus aizbildņiem, audžuģimenēm, bērnu aprūpes iestāžu darbiniekiem vai citiem bērniem.[[80]](#footnote-80)

Audžuģimenē ievietotā bērna un viņa vecāku, brāļu un māsu, kā arī citu ģimenes locekļu un tuvu cilvēku attiecības un kontakti uzturami ciešā sadarbībā starp bāriņtiesu, audžuģimeni vai specializēto audžuģimeni un Atbalsta centru.

Atbilstoši normatīvajos aktos noteiktajam, bāriņtiesa ir tā institūcija, kura seko, lai audžuģimene (specializētā audžuģimene) veicinātu bērna un vecāka saskarsmi.[[81]](#footnote-81) Tostarp, bāriņtiesai pieņemams lēmums par no ģimenes šķirta bērna saskarsmes ierobežošanu, ja tas kaitē bērnam (tostarp, ne tikai lemt par aizliegumu saskarsmes īstenošanai, bet noteikt tās īstenošanu trešās personas klātbūtnē; noteikt kārtību kādā saskarsme īstenojama ar vēstuļu, videozvanu starpniecību utt.).[[82]](#footnote-82)

Ievērojot, ka bāriņtiesa pārstāv audžuģimenē vai specializētā audžuģimenē ievietota bērna personiskās un mantiskās intereses un tiesības, audžuģimenei vai specializētajai audžuģimenei bērna saskarsmes tiesības ar bioloģiskajiem vecākiem jāsaskaņo ar bāriņtiesu, kas lēmusi par bērna ievietošanu audžuģimenē vai specializētajā audžuģimenē. Tostarp bāriņtiesas kompetencē būtu palīdzēt vienoties un noteikt saskarsmes īstenošanas kārtību kā tādu, ievērojot katra bērna vajadzības un ineterses, it īpaši bērna ārpusģimenes aprūpes nodrošināšans sākumposmā. Visbiežāk vienošanās par saskarsmes īstenošanas kārtības noteikšanu panākama tikšanās (saruna) laikā, kurā piedalās gan bērna bioloģiskā ģimene, gan audžuģimenes vai specializētās audžuģimenes pārstāvis, gan Atbalsta centra speciālisti, lai visām iesaistītajām pusēm būtu vienota informācija un izpratne par saskarsmes kārtības nodrošināšanu. Audžuģimenei un specializētajai audžuģimenei jāņem vērā bāriņtiesas sniegtā informācija par saskarsmes kārtību, iespējamajiem ierobežojumiem u.c. informācija.

Ievērojot, ka audžuģimenei nav obligāts pienākums nodrošināt bērna ar viņa ģimenes tikšanos savā dzīvesvietā, plānojot saskarsmes īstenošanu, jau sākotnēji sadarbībā ar bāriņtiesu vienojoties par saskarsmes kārtības īstenošanu var paredzēt, ka tā nodrošināma Atbalsta centra (vismaz sākotnēji) telpās, kā arī vienoties par speciālista atbalstu, gan veicinot dialogu starp audžuģimeni un bērna tuviniekiem, gan nodrošinot klātbūtni konkrētās tikšanās reizēs, ja tas ir nepieciešams. Norādāms, ka speciālisti var profesionāli novērtēt situācijas gadījumos, ja bērna saskarsme ar vecākiem vai citiem tuviem cilvēkiem būtu ierobežojama un nepieciešamības gadījumā informēt bāriņtiesu par nepieciešamību pieņemt lēmumu par saskarsmes ierobežošanu. Vienlaikus norādāms, ka ievērojot bērna labākās intereses, gadījumos, ja nepastāv apdraudoši apstākļi un visas iesaistītās puses piekrīt, bērna un viņa izcelsmes ģimenes pārstāvju tikšanās organizējama bērnam drošos un ierastos apstākļos – audžuģimenes vai specializētās audžuģimenes dzīvesvietā.

Gadījumos, kad audžuģimenei vai specializētajai audžuģimenei rodas psiholoģiskas vai emocionālas grūtības pieņemt ģimenē uzņemtā bērna kontaktēšanos ar bioloģiskajiem vecākiem, akceptēt bērna bioloģisko vecāku klātbūtni bērnam nozīmīgos pasākumos vai pēc ciemošanās pie vecākiem bērnam novērotas būt uzvedības izmaiņass utt., ģimenei jāvēršas pie Atbalsta centra speciālistiem, lai saņemt konsultāciju un atbalstu, kā arī rast situācijai atbilstošu risinājumu.

Papildus skaidrojams, ka audžuģimenei vai specializētajai audžuģimenei jāinformē bērna vecāki par bērna attīstību un veicināt ģimenes saišu atjaunošanos.[[83]](#footnote-83) Pat gadījumā, ja bāriņtiesa lēmusi par bērna saskarsmes ar vecākiem ierobežošanu, minētais apstāklis neatceļ pienākumu audžuģimenei vai specializētajai audžuģimenei informēt bērna vecākus par bērna attīstību. Tādējādi nepieciešamības gadījumā jau sākotnēji būtu veicama vienošanās par audžuģimenes vai specializētās audžuģimenes un bērna vecāku starpā veicamo informācijas aprites kārtību un sniedzamo informācijas apjomu.

Vienlaikus jāuzsver, ka bāriņtiesai ir pienākums iegūt informāciju no audžuģimenes vai specializētās audžuģimenes par vecāku saskarsmi ar bērnu. Iegūto informāciju bāriņtiesa var vērtēt gan aizgādības lietas kontekstā, lemjot par iespēju vecākiem atjaunot pārtrauktās aizgādības tiesības, gan lēmuma pieņemšanā par personisku attiecību un tiešu kontaktu uzturēšanas tiesību ierobežošanu.

## 6.5. Audžuģimenes īpašās tiesības

**Prioritāras tiesības adoptēt audžuģimenē ievietoto bērnu:**

Ņemot vērā, ka nereti izveidojas situācija, kad audžuģimenē vai specializētajā audžuģimenē ievietotajam bērnam izveidojas ciešs kontakts ar audžuvecākiem, normatīvajos aktos[[84]](#footnote-84) noteikts, ka laulātajiem (personai), kas veikuši audžuģimenes vai specializētās audžuģimenes pienākumus, ir **prioritāras tiesības kļūt par bērna adoptētājiem**, ja bāriņtiesa par piemērotu aizbildņa pienākumu veikšanai nav atzinusi kādu no bērna tuvākajiem radiniekiem.

Prioritārās tiesības kļūt par bērna adoptētāju, iesniedzot adopcijas pieteikumu bāriņtiesā, izmantojamas, pirms bāriņtiesa, kas pieņēmusi lēmumu par bērna ārpusģimenes aprūpi, iesniegusi informāciju par adoptējamo bērnu Labklājības ministrijā.[[85]](#footnote-85)

**Tiesības pārsūdzēt bāriņtiesas lēmumu, kas skar audžuģimenē vai specializētajā audžuģimenē ievietotā bērna tiesības un intereses:**

Audžuģimenei ir tiesības pārsūdzēt tiesā bāriņtiesas lēmumus, kas skar audžuģimenē ievietotā bērna intereses un tiesības. Bāriņtiesas lēmuma pārsūdzēšanas gadījumā ieinteresētā persona var izmantot [Administratīvā procesa likumā](https://likumi.lv/ta/id/55567-administrativa-procesa-likums) noteiktos tiesību pagaidu aizsardzības līdzekļus.[[86]](#footnote-86)

1. **Audžuģimenes vai specializētās audžuģimenes**

**sadarbība ar Atbalsta centru**

Ne vien bāriņtiesa kā bērna likumiskais pārstāvis, bet arī Atbalsta centrs ir nozīmīgākais audžuģimenes un speciālizētās audžuģimenes sadarbības partneris turpmāko pienākumu pildīšanā.

Ne tikai tām ģimenēm, kuras pēc 2018.gada 1.jūlija pretendē uz kādu no audžuģimenes vai specializētās audžuģimenes statusu, noslēdzama vienošanās ar Atbalsta centru par atbalsta un mācību nodrošināšnu, bet arīdzan **esošajām audžuģimenēm**, kuras statusu ieguvušas pirms 2018.gada 1.jūlija, bet neplāno iegūt specializētās audžuģimenes statusu, pakāpeniski **nepieciešams slēgt vienošanos** ar izvēlēto Atbalsta centru, lai audžuģimenei būtu tiesisks pamats saņemt Atbalsta centra sniegtos pakalpojumus.

Pēc tam, kad ir piešķirts audžuģimenes vai specializētās audžuģimenes statuss, esot spēkā esošai vienošanai starp ģimeni un Atbalsta centru:

1. Ģimene kopā ar Atbalsta centra speciālistiem izstrādā un īsteno audžuģimenes vai specializētās audžuģimenes atbalsta un tajā ievietotā bērna individuālās attīstības plānu. Plāni tiek sastādīti individuāli katrai audžuģimenei, izvērtējot katras audžuģimenes situāciju, nepieciešamo atbalstu, apmācību vai psihologa izpētes laikā konstatētās grūtības vai problēmas;[[87]](#footnote-87)
2. Audžuģimenei vai specializētajai audžuģimenei ir tiesības uz psihosociālo atbalstu, tai skaitā ģimenē ievietotajam bērnam.[[88]](#footnote-88) Psihosociāls atbalsts ietver psihologa konsultācijas, atbalsta grupas un citus speciālistus (piem., kanisterapiju, deju, mūzikas vai kustības terapiju u.c.), izvērtējot katras audžuģimenes un specializētās audžuģimenes sociālo situāciju, nepieciešamo atbalstu un izstrādāto atbalsta plānu audžuģimenei (tai skaitā bērniem). Atbalsta centrs, izvērtējot savas iespējas un audžuģimenes vai specializētās audžuģimenes situāciju, izņēmuma gadījumos var nodrošināt atbalsta centra piedāvātos pakalpojumus pēc iespējas tuvāk dzīvesvietai, proti, speciālistu konsultācijas audžuģimenes un specializētās audžuģimenes dzīvesvietā vai nogādājot audžuģimenes un specializētās audžuģimenes pie speciālistiem;[[89]](#footnote-89)
3. Atbalsta centrs nodrošina Atbalsta centra speciālistu, tai skaitā sociālā darbinieka un psihologa, atbalstu audžuģimenei un specializētajai audžuģimenei;[[90]](#footnote-90)
4. Atbalsta centrs nodrošina arī sadarbību ar bāriņtiesām, sociālajiem dienestiem, Atbalsta centriem un citām iestādēm atbalsta sniegšanā audžuģimenēm un specializētajām audžuģimenēm, tai skaitā ģimenē ievietotajam bērnam;[[91]](#footnote-91)
5. Atbalsta centrs slēdz līgumu ar specializēto audžuģimeni un nodrošina atlīdzības par specializētās audžuģimenes pienākumu pildīšanu aprēķināšanu un izmaksu un vienreizēju mājokļa iekārtošanas kompensācijas izmaksu;[[92]](#footnote-92)
6. Krīzes audžuģimene sadarbībā un informācijas apmaiņā ar Atbalsta centru, ziņo par gatavību  jebkurā diennakts laikā uzņemt bērnu, kuru no ģimenes šķīrusi bāriņtiesa vai policija;[[93]](#footnote-93)
7. Atbalsta centrs organizē audžuģimenē vai specializētajā audžuģimenē ievietotā bērna saskarsmi ar radiniekiem vai bērnam tuvām personām;[[94]](#footnote-94)
8. Audžuģimene vai specializētā audžuģimene nekavējoties informē Atbalsta centru:

* par iemesliem, kādēļ nevar uzņemt ģimenē bērnu,
* par šķēršļiem, kas būtiski ietekmē spēju turpmāk veikt audžuģimenes pienākumus;
* par apstākļiem, kas var būtiski ietekmēt bērna turpmāko aprūpi audžuģimenē.

**Audžuģimenes, specializētās audžuģimenes sadarbība ar Atbalsta centru**

|  |  |
| --- | --- |
| **Ģimene ieguvusi audžuģimenes vai specializētās audžuģimenes statusu**  **(t.sk. audžuģimenes, kuras statusu ieguvušas pirms 2018.gada 1.jūlija) un noslēgušas vienošanos ar izvēlēto Atbalsta centru** | Pamatojoties uz Atbalsta centra un ģimenes vienošanos, Atbalsta centrs:   * + Sadarbībā ar audžuģimeni vai specializēto audžuģimeni izstrādā tās atbalsta un tajā ievietotā bērna individuālās attīstības plānu un īsteno to   + Atbalsta un individuālās attīstības plāna ietvaros nodrošina psihosociālo atbalstu audžuģimenei vai specializētajai audžuģimenei un tajā ievietotajiem bērniem   + Nodrošina Atbalsta centra speciālistu, t.sk. sociālā darbinieka, psihologa atbalstu audžuģimenei un specializētajai audžuģimenei   + Ik gadu nodrošina audžuģimeņu un specializēto audžuģimeņu pilnveides apmācības        Atbalsta centrs slēdz līgumu ar specializēto audžuģimeni un nodrošina atlīdzības par specializētās audžuģimenes pienākumu pildīšanu aprēķināšanu un izmaksu un vienreizēju mājokļa iekārtošanas kompensācijas izmaksu       Krīzes audžuģimene sadarbībā un informācijas apmaiņā ar Atbalsta centru ziņo par gatavību  jebkurā diennakts laikā uzņemt bērnu, kuru no ģimenes šķīrusi bāriņtiesa vai policija *(skat. 5.2. apakšnodaļu)*       Atbalsta centrs organizē audžuģimenē vai specializētā audžuģimenē ievietotā bērna saskarsmi ar radiniekiem vai bērnam tuvām personām  Audžuģimene vai specializētā audžuģimene nekavējoties informē Atbalsta centru:   * Par iemesliem, kādēļ nevar uzņemt ģimenē bērnu * Par šķēršļiem, kas būtiski ietekmē spēju turpmāk veikt audžuģimenes pienākumus * Par apstākļiem, kas var būtiski ietekmēt bērna turpmāko aprūpi audžuģimenē |

# Audžuģimenes un specializētās audžuģimenes finansēšanas kārtība

**8.1. Finansiālā atlīdzība audžuģimenei un tajā ievietotajam bērnam**

**Audžuģimenes atlīdzības piešķiršanas un izmaksas kārtība:**

Audžuģimene saņem atlīdzību par audžuģimenes pienākumu pildīšanu. Atlīdzību izmaksā Valsts sociālās apdrošināšanas aģentūra (turpmāk - VSAA). Minētās atlīdzības apmērs no 2018.gada 1.janvāra par audžuģimenes pienākumu pildīšanu, ja bērns audžuģimenē ievietots ilgāk kā mēnesis ir atkarīgs no audžubērnu skaita audžuģimenē:

* par vienu audžuģimenē ievietoto bērnu – 171 *euro* mēnesī;
* ja audžuģimenē ir ievietoti divi bērni – 222,30 *euro* mēnesī;
* ja trīs un vairāk bērni – 273,60 *euro* mēnesī.

Ja bērnu ievieto audžuģimenē uz laiku, kas ir mazāks par mēnesi, atlīdzības apmēru par audžuģimenes pienākumu pildīšanu nosaka **proporcionāli dienu skaitam**, par pamatu ņemot minēto atlīdzības apmēru mēnesī. Atlīdzību šajā gadījumā izmaksā pašvaldība, kuras bāriņtiesa ievietojusi bērnu audžuģimenē.

Lai saņemtu minēto pabalstu, audžuģimenei jāvēršas ar iesniegumu VSAA ar lūgumu piešķirt pabalstu, līdzi ņemot noslēgto līgumu ar pašvaldību. Vairāk informāciju skatīt: <https://www.vsaa.lv/pakalpojumi/vecakiem/atlidziba-par-audzugimenes-pienakumu-pildisanu/>.[[95]](#footnote-95)

Pēc izvēles pašvaldības var piešķirt papildus finansiālo atlīdzību par audžuģimenes pienākumu pildīšanu.

**! Svarīgi**

**VSAA izmaksā audžuģimenei atlīdzību tikai tad, kad atbilstoši bāriņtiesas lēmumam, audžuģimenē ievietots bērns. Bāriņtiesa informē VSAA par pieņemto lēmumu, ievietot bērnu audžuģimenē vai izbeigt bērna uzturēšanos audžuģimenē. Savukārt audžuģimenei jāvēršas VSAA iesniedzot iesniegumu ar lūgumu piešķirt pabalstu.**

**Pašvaldības finansiālais atbalsts bērnam:**

1. **Pabalsts bērna uzturam**.

* Pašvaldība, kura noslēgusi līgumu ar audžuģimeni, nosaka pabalsta apmēru bērna uzturam, ņemot vērā, ka tas mēnesī nedrīkst būt mazāks par divkāršu Ministru kabineta noteikto minimālo uzturlīdzekļu apmēru bērnam, [[96]](#footnote-96) kas noteikts 25% apmērā no valstī noteiktās minimālās mēneša darba algas katram bērnam no viņa dzimšanas līdz 6 gadu (ieskaitot) vecumam sasniegšanai un 30% apmērā no valstī noteiktās minimālās mēneša darba algas katram bērnam no 7 gadu vecuma līdz 18 gadu vecuma sasniegšanai. Proti, 2018. gadā pabalsts bērna uzturam mēnesī nevar būt mazāks kā:
* 215 *euro* bērniem līdz 7 gadiem;
* 258 *euro* bērniem no 7 līdz 17 (ieskaitot) gadiem.[[97]](#footnote-97)

1. **Pabalsts apģērba un mīkstā inventāraiegādei**.

Pašvaldība, kura noslēgusi līgumu ar audžuģimeni, nosaka pabalsta apmēru apģērba un mīkstā inventāra *(piemēram, gultas veļas, segas, spilvena, matrača)* iegādei, kā arī tā izmaksas kārtību atbilstoši bērna vajadzībām. Minētā pabalsta vietā pašvaldība var izsniegt apģērbu, apavus un citas bērnam nepieciešamas lietas.[[98]](#footnote-98)

Tādējādi dažādām pašvaldībām minētā pabalsta apjoms var atšķirties, kā arī jāņem vērā, ka pašvaldība minēto pabalstu var izsniegt nevis naudas līdzekļu, bet apģērbu, apavu u.c. bērnam nepieciešamu lietu apjomā. Ievērojot minēto, audžuģimenēm jau sadarbības sākumposmā ar attiecīgo pašvaldību būtu lietderīgi precizēt minēto informāciju, lai, uzņemot bērnu ģimenē, tās rēķinātos ar reālo atbalsta iespēju.

Audžuģimenei jāievēro, ka gadījumos, kad bērna uzturēšanās audžuģimenē ir beigusies, par pašvaldības līdzekļiem iegādātais apģērbs, apavi, rotaļlietas, mācību līdzekļi, kā arī personiskās mantas, paliek bērna lietošanā.[[99]](#footnote-99)

1. Pašvaldības var noteikt citus pabalsta veidus audžuģimenē ievietota bērna aprūpes nodrošināšanai, piemēram, apmaksāt pusdienas skolā; ik gadu nodrošināt vienreizēju pabalstu mācību materiālu iegādei pirms mācību gada uzsākšanas; apmaksāt atsevišķas medicīniskas manipulācijas utt. Tādējādi audžuģimenēm jāvēršas attiecīgās pašvaldības, kuras bāriņtiesa lēmusi par bērna ievietošanu audžuģimenē, sociālajā dienestā, lai iegūtu pilnvērtīgu informāciju par visa veida finansiālo atbalstu bērnam.
2. Audžuģimenēm vērā ņemams apstāklis, ka visa veida atbalstu audžuģimenē ievietotam bērnam ir pienākums sniegt pašvaldībai, kuras bāriņtiesa lēmusi par bērna ievietošanu audžuģimenē. Vienlaikus jāatzīmē, ka bērna pašvaldības sociālais dienests var lūgt audžuģimenes dzīvesvietas sociālajam dienestam nodrošināt atbalstu bērnam, vienojoties par samaksu par sniegtajiem pakalpojumiem.

Audžuģimenei jāņem vērā, ka pašvaldība, kura ar audžuģimeni noslēgusi līgumu par bērna ievietošanu audžuģimenē, ir tiesīga pieprasīt audžuģimenei sniegt pārskatu par pašvaldības piešķirto līdzekļu izlietojumu.[[100]](#footnote-100)

Laiks par kuru audžvecāks saņem atlīdzību par audžuģimenes pienākumu pildīšanu un nestrādā (netiek veiktas valsts sociālās apdrošināšanas iemaksas kā darba ņēmējam vai pašnodarbinātais), tiek iesakitīts audžuvecāka valst vecuma pensijas, invaliditātes un bezdarba pdrošināšanas stāžā.

Audžuģimenei ir iespējama arīdzan citu VSAA pabalstu izmaksa, kas var atšķirties katrā individuālā gadījumā atšķirīgi. Informācijas precizēšanai aicinām vērsties VSAA: https://www.vsaa.lv/kontakti/klientu-apkalposanas-darba-laiki/

**Finansiālā atlīdzība audžuģimenei**

|  |  |  |
| --- | --- | --- |
|  | **Bērns ievietots uz laiku, kas ir ilgāks par mēnesi** | **Bērns ievietots uz laiku, kas ir mazāks par mēnesi** |
| **Atlīdzība par audžuģimenes pienākumu pildīšanu** | | |
| Ko saņem | * par vienu audžuģimenē ievietoto bērnu – 171 *euro* mēnesī * ja audžuģimenē ir ievietoti divi bērni – 222,30 *euro* mēnesī * ja trīs un vairāk bērni – 273,60 *euro* mēnesī | Atlīdzību aprēķina proporcionāli dienu skaitam, pieņemot, ka mēnesī atlīdzībā izmaksā:   * par vienu audžuģimenē ievietoto bērnu – 171 *euro* * ja audžuģimenē ir ievietoti divi bērni – 222,30 *euro* * ja trīs un vairāk bērni – 273,60 *euro* |
| Kas izmaksā | Valsts sociālās apdrošināšanas aģentūra | Pašvaldība, kura noslēgusi līgumu ar audžuģimeni. |
| **Pabalsts bērna uzturam** | | |
|  | **Bērns ievietots uz laiku, kas ir ilgāks par mēnesi** | **Bērns ievietots uz laiku, kas ir mazāks par mēnesi** |
| Ko saņem | Minimālais pabalsts 2018. gadā noteikts:   * bērniem līdz 6 gadiem (ieskaitot) 215 *euro* apmērā mēnesī * bērniem no 7 līdz 17 (ieskaitot) gadiem- 258 *euro* apmērā mēnesī   Katras pašvaldības noteiktais pabalsta apmērs var būt atšķirīgs, bet ne mazāks par minēto apmēru | Pabalsta apmēru bērna uzturam aprēķina proporcionāli dienu skaitam, par pamatu ņemot pabalsta apmēru |
| Kas izmaksā | Pašvaldība, kura noslēgusi līgumu ar audžuģimeni | Pašvaldība, kura noslēgusi līgumu ar audžuģimeni |
| **Pabalsts apģērba un mīkstā inventāra iegādei** | | |
| Ko saņem | Pabalsta apmēru nosaka katra pašvaldība atbilstoši bērna vajadzībām. Minēto pabalstu var izsniegt nevis naudas līdzekļu, bet apģērbu, apavu u.c. bērnam nepieciešamu lietu apjomā | Atkarībā no līgumā ar pašvaldībā noteikto |
| Kas izmaksā | Pašvaldība, kura noslēgusi līgumu ar audžuģimeni | Pašvaldība, kura noslēgusi līgumu ar audžuģimeni |

**8.2. Finansiālā atlīdzība specializētajai audžuģimenei un tajā ievietotajam bērnam**

A**tlīdzības par specializētās audžuģimenes pienākumu pildīšanu**

**piešķiršanas un izmaksas kārtība:**

Specializētā audžuģimene neatkarīgi no ievietoto bērnu skaita saņem **atlīdzību par specializētās audžuģimenes pienākumu pildīšanu**.

**! Svarīgi**

**Par atlīdzību par pienākumu pildīšanu specializētajām audžuģimenēm un mājokļa iekārtošanas izdevumu vienreizēju kompensāciju lēmumu pieņem, atlīdzību un kompensāciju aprēķina un izmaksā tas Atbalsta centrs, ar kuru specializētā audžuģimene noslēgusi līgumu par atlīdzības izmaksu par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu.[[101]](#footnote-101)**

Atbalsta centrs, ar kuru specializētā audžuģimene noslēgusi līgumu, atlīdzību par specializētās audžuģimenes pienākumu pildīšanu izmaksā par iepriekšējo mēnesi, bet ne vēlāk kā līdz nākamā mēneša divdesmitajam datumam.[[102]](#footnote-102)

**! Svarīgi**

**Ģimene var pildīt gan audžuģimenes, gan vienu no specializētās audžuģimenes pienākumiem. Atlīdzību par audžuģimenes pienākumu pildīšanu pārtrauc izmaksāt, kad atlīdzības saņēmējs normatīvajos aktos par audžuģimenēm noteiktajā kārtībā ieguvis specializētās krīzes audžuģimenes statusu vai specializētās audžuģimenes statusu un audžuģimenē ievietots bērns.[[103]](#footnote-103)**

1. **Krīzes audžuģimenei**atlīdzību par specializētās audžuģimenes pienākumu pildīšanu piešķir un izmaksā ar dienu, kad bērns ar bāriņtiesas lēmumu par bērna ievietošanu krīzes audžuģimenē vai policijas lēmumu par bērna šķiršanu no ģimenes ievietots krīzes audžuģimenē. Krīzes audžuģimene turpina saņemt šo atlīdzību trīs nākamos kalendāra mēnešus pēc kalendāra mēneša, kurā izbeigta bērna uzturēšanās audžuģimenē, izņemot gadījumu, ja tai tiek atņemts krīzes audžuģimenes statuss.[[104]](#footnote-104)

Atlīdzība par specializētās audžuģimenes pienākumu pildīšanu aprēķināma, piemērojot formulu:

Fk = (A × 12 mēneši/365 dienas × D) + (A × 12 mēneši/365dienas × Dk) + VSAOI, kur

Fk - atlīdzības apmērs;

A - atlīdzības apmērs 430 *euro* mēnesī;

D - dienu skaits atbilstoši šo noteikumu 91. punktam;

Dk - dienu skaits, kad bērns(-i) ievietots(-i) krīzes audžuģimenē;

VSAOI - darba devēja valsts sociālās apdrošināšanas obligātās iemaksas, ja tādas tiek veiktas.[[105]](#footnote-105)

Ievērojot minēto, krīzes audžuģimene saņem atlīdzību vidēji 430 euro mēnesī. Par dienām, kad krīzes audžuģimenē ir ievietots bērns vai bērni, ģimene saņem atlīdzību vidēji 860 euro mēnesī. Pēc tam, kad bērns vai bērni no ģimenes ir izņemti, tā turpina saņemt atlīdzību vidēji 430 euro mēnesī trīs sekojošos kalendāros mēnešus pēc mēneša, kurā bērns vai bērni ģimenē ir bijuši, lai veicinātu krīzes audžuģimeņu gatavību un motivāciju uzņemt bērnus savā aprūpē jebkurā diennakts laikā.[[106]](#footnote-106)

**Piemērs:**

Audžuģimene 2018. gada 30. augustā ir ieguvusi krīzes audžuģimenes statusu un noslēgusi līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu ar Atbalsta centru. Bērns šajā ģimenē ir bijis ievietots no 1. septembra līdz 16. septembrim.

Atlīdzības aprēķins par septembri:

(430 euro x 12 mēn/365 dienas x 30 dienas (septembris)) + (430 euro x 12 mēn/365 dienas x 16 dienas (dienu sk., kad bērns atradies ģimenē)) + darba devēja VSAOI =

=(14.14 euro x 30 dienas) + (14.14. euro x 16 dienas) + darba devēja VSAOI =

=424.20 euro + 226.24 euro + darba devēja VSAOI =

= 650.44 euro + darba devēja VSAOI =807.13 euro (aprēķinā pieņemts, ka VSAOI darba devēja iemaksas 24.09%).

Krīzes audžuģimenes bruto atalgojums par septembri ir 650.44 euro, atlīdzība – 807.13 euro.

Ja šajā krīzes audžuģimenē 2018. gadā vairs netiek ievietots bērns, tad atlīdzību krīzes audžuģimene turpina saņemt arī par:

oktobri (bruto 438.34 euro + darba devēja VSAOI 24.09% 105.60 euro),

novembri (bruto 424.20 euro + darba devēja VSAOI 24.09% 102.19 euro),

un decembri (bruto 438.34 euro + darba devēja VSAOI 24.09% 105.60 euro).[[107]](#footnote-107)

**b) Audžuģimenes bērnam ar smagiem funkcionāliem traucējumiem**, atlīdzību par specializētās audžuģimenes pienākumu pildīšanupiešķir un izmaksā ar dienu, kad bāriņtiesa ir pieņēmusi lēmumu par bērna ievietošanu specializētajā audžuģimenē, līdz brīdim, kad tiek izbeigta bērna uzturēšanās specializētajā audžuģimenē.

Atlīdzība par specializētās audžuģimenes pienākumu pildīšanu aprēķināma, piemērojot formulu:

Fa = (A × 2 × 12 mēneši/365 dienas × Da) + VSAOI, kur

Fa - atlīdzības apmērs;

A - atlīdzības apmērs 430 *euro* mēnesī;

Da - dienu skaits, kad bērns ievietots audžuģimenē bērnam ar smagiem funkcionāliem traucējumiem;

VSAOI - darba devēja valsts sociālās apdrošināšanas obligātās iemaksas, ja tādas tiek veiktas.

**Piemērs:**

Audžuģimene 2018. gada 30. augustā ir ieguvusi audžuģimenes bērnam ar smagiem funkcionāliem traucējumiem statusu un noslēgusi līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu ar Atbalsta centru. Bērns šajā ģimenē ir bijis ievietots no 16. septembra līdz 31. decembrim.

Atlīdzības aprēķins par septembri:

430 x 2 x 12 mēneši/ 365 dienas x 15 dienas (dienu sk., kad bērns atradies ģimenē) + darba devēja VSAOI =

=28.27 euro x 15 dienas + darba devēja VSAOI =

=424.05 euro + darba devēja VSAOI =526.20 euro (aprēķinā pieņemts, ka VSAOI darba devēja iemaksas 24.09%).

Audžuģimenes bruto atalgojums par septembri ir 424.05 euro, atlīdzība – 526.20 euro.

Atlīdzības apmērs par nākamajiem mēnešiem:

Atlīdzība par oktobri bruto 876.37 euro + darba devēja VSAOI 24.09% 211.12 euro;

Atlīdzība par novembri bruto 848.10 euro + darba devēja VSAOI 24.09% 204.31 euro;

Atlīdzības par decembri bruto 876.37 euro + darba devēja VSAOI 24.09% 211.12 euro;

u.t.t. *.*

Audžuģimenei bērnam ar smagiem funkcionāliem traucējumiem atlīdzību par specializētās audžuģimenes pienākumu pildīšanu piešķir un izmaksā ar dienu, kad bāriņtiesa ir pieņēmusi lēmumu par bērna ievietošanu specializētajā audžuģimenē, līdz brīdim, kad tiek izbeigta bērna uzturēšanās specializētajā audžuģimenē.[[108]](#footnote-108)

**Mājokļa iekārtošanas izdevumu vienreizējas kompensācijas piešķiršanas un izmaksas kārtība**

Specializētās audžuģimenes var saņemt vienreizēju mājokļa iekārtošanas kompensāciju izdevumu segšanai ne vairāk kā 500 euro apmērā, lai pielāgotu mājokli bērnu uzņemšanai audžuģimenē. Kompensāciju mājokļa iekārtošanas izdevumu kompensēšanai izmaksā pēc ģimenes faktiskiem izdevumiem, proti:

* sākotnēji specializētajai audžuģimenei jāveic mājokļa iekārtošana / pielāgošana, atbilstoši bērna uzņemšanai, ievērojot izvēlēto specializāciju;
* lai saņemtu vienreizēju mājokļa iekārtošanas kompensāciju, specializētā audžuģimene iesniedz iesniegumu Atbalsta centram, ar kuru noslēgts līgums par atlīdzības par specializētās audžuģimenes pienākumu pildīšanu un vienreizēju mājokļa iekārtošanas kompensācijas izmaksu, maksimāli 500 euro apmērā.
* Atbalsta centrs, kurš ar specializēto audžuģimeni noslēdzis līgumu par atlīdzības izmaksu par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu, ir tiesīgs pieprasīt specializētajai audžuģimenei sniegt pārskatu par mājokļa iekārtošanai izlietotajiem līdzekļiem pirms kompensācijas izmaksas.[[109]](#footnote-109)

**! Svarīgi**

**Lai saņemtu mājokļa iekārtošanas izdevumu vienreizēju kompensāciju, specializētajai audžuģimenei jāiesniedz iesniegums Atbalsta centrā 30 dienu kopš līguma par atlīdzības izmaksu un vienreizējas mājokļa iekārtošannas kompensācijas izmaksu. Minētais termiņš secināms no Atbalsta centra noteikumu 90.punktānoteiktā, ka mājokļa iekārtošanas izdevumu vienreizēju kompensāciju Atbalsta centrs izmaksā specializētajai audžuģimenei 30 dienu laikā pēc līguma noslēgšanas.[[110]](#footnote-110)**

Gadījumā, ja ģimene pēc specializētās audžuģimenes statusa iegūšanas un kompensācijas saņemšanas objektīvu iemeslu dēļ nevienu bērnu nav uzņēmusi, tai saņemtā kompensācija nav jāatmaksā.

Gadījumā, ja specializētā audžuģimene objektīvu iemeslu dēļ atteikusies no specializācijas un pēc kāda laika tomēr atjauno specializāciju vai maina specializācijas veidu, noslēdzot jaunu līgumu par atlīdzības par specializētās audžuģimenes pienākumu pildīšanu un vienreizēju mājokļa iekārtošanas kompensācijas izmaksu ar Atbalsta centru, var saņemt atkārtotivienreizēju mājokļa iekārtošanas kompensāciju.[[111]](#footnote-111)

Specializētajām audžuģimenēm atlīdzību un kompensāciju izmaksu pārtrauc ar dienu, kad ir pieņemts bāriņtiesas lēmums par specializētās audžuģimenes statusa atņemšanu vai izbeigšanu[[112]](#footnote-112).

**Finansiālais atbalsts specializētā audžuģimenē ievietotam bērnam:**

1. **Pabalsts bērna uzturam**.

Pašvaldība, kura noslēgusi līgumu ar specializēto audžuģimeni, nosaka pabalsta apmēru bērna uzturam, ņemot vērā, ka tas mēnesī nedrīkst būt mazāks par divkāršu Ministru kabineta noteikto minimālo uzturlīdzekļu apmēru bērnam,[[113]](#footnote-113)proti,

* bērniem līdz 6 gadiem (iesakitot) gadiem - ne mazāk kā 215 *euro* apmērā mēnesī;
* bērniem no 7 līdz 17 (ieskaitot) gadiem ne - mazāk kā 258 *euro* apmērā mēnesī.[[114]](#footnote-114)

1. **Pabalsts apģērba un mīkstā inventāraiegādei**.

Pašvaldība, kura noslēgusi līgumu ar specializēto audžuģimeni, nosaka pabalsta apmēru apģērba un mīkstā inventāra *(piemēram, gultas veļas, segas, spilvena, matrača)* iegādei, kā arī tā izmaksas kārtību atbilstoši bērna vajadzībām. Minētā pabalsta vietā pašvaldība var izsniegt apģērbu, apavus un citas bērnam nepieciešamas lietas.[[115]](#footnote-115)

Tādējādi dažādām pašvaldībām minētā pabalsta apjoms var atšķirties, kā arī jāņem vērā, ka pašvaldība minēto pabalstu var izsniegt nevis naudas līdzekļu, bet apģērbu, apavu u.c. bērnam nepieciešamu lietu apjomā. Ievērojot minēto, specializētajām audžuģimenēm jau sadarbības sākumposmā ar attiecīgo pašvaldību būtu lietderīgi precizēt minēto informāciju, lai uzņemot bērnu ģimenē tās rēķinātos ar reālo atbalsta iespēju.

Specializētajai audžuģimenei jāievēro, ka gadījumos, kad bērna uzturēšanās audžuģimenē ir beigusies, par pašvaldības līdzekļiem iegādātais apģērbs, apavi, rotaļlietas, mācību līdzekļi, kā arī personiskās mantas, paliek bērna lietošanā.[[116]](#footnote-116)

1. pašvaldības var noteikt citus pabalsta veidus, kas attiecināmi uzspecializētajā audžuģimenē ievietota bērna aprūpes nodrošināšanai, piemēram, apmaksāt pusdienas skolā; apmaksāt atsevišķas medicīniskas manipulācijas utt. Tādējādi specializētajām audžuģimenēm jāvēršas attiecīgās pašvaldības, kuras bāriņtiesa lēmusi par bērna ievietošanu audžuģimenē, sociālajā dienestā, lai iegūtu pilnvērtīgu informāciju par visa veida finansiālo atbalstu bērnam.
2. Specializētajām audžuģimenēm vērā ņemams apstāklis, ka visa veida atbalstu audžuģimenē ievietotam bērnam ir pienākums sniegt pašvaldībai, kuras bāriņtiesa lēmusi par bērna ievietošanu audžuģimenē. Vienlaikus jāatzīmē, ka bērna pašvaldības sociālais dienests var lūgt audžuģimenes dzīvesvietas sociālajam dienestam nodrošināt atbalstu bērnam, vienojoties par samaksu par sniegtajiem pakalpojumiem.

Pašvaldība, kura ar specializēto audžuģimeni noslēgusi līgumu par bērna ievietošanu specializētajā audžuģimenē, ir tiesīga pieprasīt specializētajai audžuģimenei sniegt pārskatu par šo noteikumu pabalsta bērna uzturam un pabalsta apģērba un mīkstā inventāra iegādei izlietojumu.[[117]](#footnote-117)

Pabalsta izmaksu pārtrauc, ja beidzas līgumā ar pašvaldību par bērna ievietošanu specializētā audžuģimenē noteiktais termiņš vai bērna uzturēšanās audžuģimenē izbeigta pirms līgumā noteiktā termiņa.[[118]](#footnote-118)

Ņemot vērā katras situācijas atšķirīgumu, par papildus valsts finansiālo atbalstu bērnam (piemēram, saistībā par bērna invalīda kopšanas pabalsta saņemšanas iespējamību) nepieciešams sadarbībā ar bērna bāriņtiesu vērsties Valsts sociālās apdrošināšanas aģentūrā.

**! Svarīgi**

**Lai palīdzētu audžuvecākiem aprēķināt ar bērniem saistītos valsts pabalstus, atbalsta programma PLECS un Swedbank Finanšu institūts sadarbībā ar Labklājības ministriju un VSAA izstrādājuši pabalstu kaukulatoru, ar kura palīdzību ģimenes vienkāršā veidā var izprast visus valsts atbalsta veidus šajā jomā.**

[**https://www.manasfinanses.lv/kalkulatori/berna-adopcijas-nemsanu-aizbildniba-vai-audzinasana-pabalstu-kalkulators**](https://www.manasfinanses.lv/kalkulatori/berna-adopcijas-nemsanu-aizbildniba-vai-audzinasana-pabalstu-kalkulators)

**Finansiālā atlīdzība specializētajām audžuģimenēm**

|  |  |  |
| --- | --- | --- |
|  | **Krīzes audžuģimene** | **Audžuģimene bērnam ar smagiem funkcionāliem traucējumiem** |
| **Atlīdzība par audžuģimenes pienākumu pildīšanu** | | |
| Cik saņem | Kad bērns ievietots: Bruto atalgojums - 14,14 *euro* x dienu skaits mēnesī (atbilst MK 91.punktam) + 14,14 *euro* par katru dienu, kurā bērns ievietots krīzes audžuģimenē  Trīs sekojošos mēnešus pēc mēneša, kad bērna uzturēšanās ģimenē izbeigta: Bruto atalgojums - 14,14 *euro* dienā | Bruto atalgojums - 28,27 *euro* dienā x dienu skaits mēnesī, kurās bērns ievietots audžuģimenē ar smagiem funkcionāliem traucējumiem |
| Kas izmaksā | Atbalsta centrs, ar kuru specializētā audžuģimene noslēgusi līgumu | Atbalsta centrs, ar kuru specializētā audžuģimene noslēgusi līgumu |
| Izmaksas kārtība | * Izmaksā ar dienu, kad bērns ievietots un trīs sekojošos mēnešus pēc mēneša, kad bērna uzturēšanās krīzes audžuģimenē izbeigta. * Izmaksā par iepriekšējo mēnesi, bet ne vēlāk kā līdz nākamā mēneša divdesmitajam datumam | * Izmaksā ar dienu, kad bērns ievietots * Izmaksā par iepriekšējo mēnesi, bet ne vēlāk kā līdz nākamā mēneša divdesmitajam datumam. |
| **Mājokļa iekārtošanas izdevumu vienreizēja kompensācija** | | |
| Cik saņem | Kompensācija par mājokļa iekārtošanu ne vairāk kā 500 *euro* apmērā | Kompensācija par mājokļa iekārtošanu ne vairāk kā 500 *euro* apmērā |
| Kas izmaksā | Atbalsta centrs, ar kuru specializētā audžuģimene noslēgusi līgumu | Atbalsta centrs, ar kuru specializētā audžuģimene noslēgusi līgumu |
| Izmaksas kārtība | * Atbalsta centrs pieprasa sniegt pārskatu par mājokļa iekārtošanai izlietotajiem līdzekļiem pirms kompensācijas izmaksas * Izmaksā 30 dienu laikā no līguma noslēgšanas | * Atbalsta centrs pieprasa sniegt pārskatu par mājokļa iekārtošanai izlietotajiem līdzekļiem pirms kompensācijas izmaksas * Izmaksā 30 dienu laikā no līguma noslēgšanas |
| **Pabalsts bērna uzturam** | | |
| Cik saņem | Minimālais pabalsts 2018. gadā noteikts:   * bērniem līdz 6 gadiem (ieskaitot) - 215 *euro* apmērā mēnesī * bērniem no 7 līdz 17 (ieskaitot) gadiem 258 *euro* apmērā mēnesī   Katras pašvaldības noteiktais pabalsta apmērs var būt atšķirīgs, bet ne mazāks par minēto apmēru | Minimālais pabalsts 2018. gadā noteikts:   * bērniem līdz 6 gadiem (ieskaitot) - 215 *euro* apmērā mēnesī * bērniem no 7 līdz 17 (ieskaitot) gadiem 258 *euro* apmērā mēnesī   Katras pašvaldības noteiktais pabalsta apmērs var būt atšķirīgs, bet ne mazāks par minēto apmēru |
| Kas izmaksā | Pašvaldība, kura noslēgusi līgumu ar specializēto audžuģimeni | Pašvaldība, kura noslēgusi līgumu ar specializēto audžuģimeni |
| **Pabalsts apģērba un mīkstā inventāra iegādei** | | |
| Ko saņem | Pabalsta apmēru nosaka katra pašvaldība atbilstoši bērna vajadzībām. Minēto pabalstu var izsniegt nevis naudas līdzekļu, bet apģērbu, apavu u.c. bērnam nepieciešamu lietu apjomā | Pabalsta apmēru nosaka katra pašvaldība atbilstoši bērna vajadzībām. Minēto pabalstu var izsniegt nevis naudas līdzekļu, bet apģērbu, apavu u.c. bērnam nepieciešamu lietu apjomā |
| Kas izmaksā | Pašvaldība, kura noslēgusi līgumu ar audžuģimeni | Pašvaldība, kura noslēgusi līgumu ar audžuģimeni |

1. VBTAI bāriņtiesu pārskatu par darbu 2017.gadā apkopojums.

   Skat.: http://bti.gov.lv/lat/barintiesas/statistika/?doc=5164&page= [↑](#footnote-ref-1)
2. 26.06.2018. MK noteikumu Nr. 354 „Audžuģimenes noteikumi” (turpmāk - Audžuģimenes noteikumi ) 13.punkts; [↑](#footnote-ref-2)
3. Audžuģimenes noteikumu 12.punkts [↑](#footnote-ref-3)
4. Audžuģimenes noteikumu 14.1.punkts [↑](#footnote-ref-4)
5. Audžuģimenes noteikumu 14.2.punkts [↑](#footnote-ref-5)
6. Audžuģimenes noteikumu 14.6.punkts [↑](#footnote-ref-6)
7. Audžuģimenes noteikumu 14.punkts [↑](#footnote-ref-7)
8. Latvijas bāriņtiesu kontaktinformācija pieejama: http://bti.gov.lv/lat/barintiesas/barintiesu\_adreses\_/ [↑](#footnote-ref-8)
9. Audžuģimenes noteikumu 25.punkts- Lēmumu par audžuģimenes statusu pieņem bāriņtiesa, kuras darbības teritorijā deklarēta laulāto (personas) dzīvesvieta. Ja laulāto dzīvesvieta deklarēta dažādu pašvaldību administratīvajās teritorijās, lēmumu par audžuģimenes statusu pieņem tās pašvaldības bāriņtiesa, kuras darbības teritorijā ir deklarēta viena no laulāto dzīvesvietām un laulātie faktiski dzīvo. [↑](#footnote-ref-9)
10. Iesniegumam jābūt noformētam atbilstoši Audžuģimenes noteikumu 1.pielikumam [↑](#footnote-ref-10)
11. Audžuģimenes noteikumu 15.punkts [↑](#footnote-ref-11)
12. Audžuģimenes noteikumu 16.punkts [↑](#footnote-ref-12)
13. Audžuģimenes noteikumu16.3.-16.4.apakšpunkts [↑](#footnote-ref-13)
14. Audžuģimens noteikumu 17.punkts [↑](#footnote-ref-14)
15. 19.12.2006. MK noteikumu „Bāriņtiesas darbības noteikumi” (turpmāk – Bāriņtiesas darbības noteikumi) 45.-49.punkts [↑](#footnote-ref-15)
16. Atbilstoši Bāriņtiesas darbības noteikumu 13.1. apakšpunktā noteiktajam [↑](#footnote-ref-16)
17. Bāriņtiesu darbības noteikumu 70.punkts [↑](#footnote-ref-17)
18. Atbilstoši Bāriņtiesu likuma 49.panta pirmajā un otrajā daļā noteiktajam [↑](#footnote-ref-18)
19. Audžuģimenes noteikumu 19.punkts [↑](#footnote-ref-19)
20. Audžuģimenes noteikumu 20.punkts [↑](#footnote-ref-20)
21. Audžuģimenes noteikumu 2.pielikuma 3.punkts [↑](#footnote-ref-21)
22. Audžuģimenes noteikumu 22.punkts [↑](#footnote-ref-22)
23. Bāriņtiesas darbības noteikumu 45.- 49.punkts [↑](#footnote-ref-23)
24. Audžuģimenesnoteikumu 24.punkts [↑](#footnote-ref-24)
25. Bāriņtiesu likuma 49.panta otrā daļa [↑](#footnote-ref-25)
26. Audžuģimenes noteikumu 26.punkts [↑](#footnote-ref-26)
27. Audžuģimenes noteikumu 7.punkts [↑](#footnote-ref-27)
28. Audžuģimenes noteikumu 28.punkts [↑](#footnote-ref-28)
29. Audžuģimenes noteikumu 29-30.punkts [↑](#footnote-ref-29)
30. Audžuģimenes noteikumu 21.punkts [↑](#footnote-ref-30)
31. Bērnu tiesību aizsardzības likuma 1.p.31.punkts [↑](#footnote-ref-31)
32. Audžuģimenes noteikumu 9.1.apakšpunks [↑](#footnote-ref-32)
33. Ministru kabineta noteikumu projektu “Audžuģimenes noteikumi” un “Ārpusģimenes aprūpes atbalsta centra noteikumi”   
    sākotnējās ietekmes novērtējuma ziņojums (anotācija). (turpmāk - Anotācija) 3.lpp.

    Skatīts: http://tap.mk.gov.lv/lv/mk/tap/?pid=40458110 [↑](#footnote-ref-33)
34. Anotācija 5lpp. Skatīts: http://tap.mk.gov.lv/lv/mk/tap/?pid=40458110 [↑](#footnote-ref-34)
35. Anotācija 3 lpp. Skatīts: tap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-35)
36. Audžuģimenes noteikumu 49.punkts [↑](#footnote-ref-36)
37. Audžuģimenes noteikumu 42.punkts “Lēmumu par specializētās audžuģimenes statusu pieņem bāriņtiesa**,** kuras darbības teritorijā deklarēta audžuģimenes dzīvesvieta.” [↑](#footnote-ref-37)
38. Iesniegumam jābūt noformētam atbilstoši Audžuģimenes noteikumu 3. pielikumam [↑](#footnote-ref-38)
39. Audžuģimenes noteikumu 31.punkts [↑](#footnote-ref-39)
40. Audžuģimenes noteikumu 32.punkts [↑](#footnote-ref-40)
41. Audžuģimenes noteikumu 33.punkts [↑](#footnote-ref-41)
42. Audžuģimenes noteikumu 35.punkts [↑](#footnote-ref-42)
43. Atbilstoši Audžuģimenes noteikumu 102. punktam. Punktā norādītā atsauce uz noteikumu 36.punktu ir tehniska kļūda un punkta redakcija piemērojama pēc būtības – piemērojams 35.punkts un 4/pielikums. [↑](#footnote-ref-43)
44. Audžuģimenes noteikumu 37.-38.punkts [↑](#footnote-ref-44)
45. Audžuģimenes noteikumu 39.punkts [↑](#footnote-ref-45)
46. Audžuģimenes noteikumu 40.punkts [↑](#footnote-ref-46)
47. Audžuģimenes noteikumu 43.punkts [↑](#footnote-ref-47)
48. Audžuģimenes noteikumu 44.punkts [↑](#footnote-ref-48)
49. Audžuģimenes noteikumu 45.punkts [↑](#footnote-ref-49)
50. Audžuģimenes noteikumu 46.punkts [↑](#footnote-ref-50)
51. Audžuģimenes noteikumu 28.punkts [↑](#footnote-ref-51)
52. Audžuģimenes noteikumu 47.punkts [↑](#footnote-ref-52)
53. Audžuģimenes noteikumu 48.punkts [↑](#footnote-ref-53)
54. Audžuģimenes noteikumu 21.punkts [↑](#footnote-ref-54)
55. Audžuģimenes noteikumu 2.punkts [↑](#footnote-ref-55)
56. Audžuģimenes noteikumu 52.punkts [↑](#footnote-ref-56)
57. Audžuģimenes noteikumu 50.punkts [↑](#footnote-ref-57)
58. Audžuģimenes noteikumu 58.punkts [↑](#footnote-ref-58)
59. Audžuģimenes noteikumu 59.punkts [↑](#footnote-ref-59)
60. Atbalsta centra noteikumu 12.17.punkts [↑](#footnote-ref-60)
61. Anotācija 5lpp. Skatīts: http://tap.mk.gov.lv/lv/mk/tap/?pid=40458110 [↑](#footnote-ref-61)
62. Audžuģimenes noteikumu 62.punkts [↑](#footnote-ref-62)
63. Audžuģimenes noteikumu 7.punkts [↑](#footnote-ref-63)
64. Audžuģimenes noteikumu 53.punkts [↑](#footnote-ref-64)
65. Audžuģimenes noteikumu 54.punkts [↑](#footnote-ref-65)
66. Bāriņtiesu likuma 23.panta otrā daļa. [↑](#footnote-ref-66)
67. Audžuģimenes noteikumu 10. un 11.punkts [↑](#footnote-ref-67)
68. Audžuģimenes noteikumu 60.punkts [↑](#footnote-ref-68)
69. Audžuģimenes noteikumu 62.punkts [↑](#footnote-ref-69)
70. Audžuģimenes noteikumu 10.punkts [↑](#footnote-ref-70)
71. Audžuģimenes noteikumu 64.punkts [↑](#footnote-ref-71)
72. Bāriņtiesu likuma 17.panta 10.punkts [↑](#footnote-ref-72)
73. Audžuģimenes noteikumu 75.punkts [↑](#footnote-ref-73)
74. Audžuģimenes noteikumu 71.punkts [↑](#footnote-ref-74)
75. Audžuģimenes noteikumu 70.punkts [↑](#footnote-ref-75)
76. Bērnu tiesību aizsardzības likuma 32.pants. [↑](#footnote-ref-76)
77. Audžuģimenes noteikumu 67.punkts [↑](#footnote-ref-77)
78. Bērnu tiesību aizsardzības likuma 10.pants. [↑](#footnote-ref-78)
79. Audžuģimenes noteikumu 68.punkts [↑](#footnote-ref-79)
80. Bērnu tiesību aizsardzības likuma 33.pants [↑](#footnote-ref-80)
81. Bāriņtiesu likuma 39.panta otrā daļa [↑](#footnote-ref-81)
82. Latvijas Rpublikas Civillikma 182.panta piektā daļa; Bērnu tiesību aizsardzības likuma 33.panta pirmā daļa [↑](#footnote-ref-82)
83. Bērnu tiesību aizsardzības likuma 44.pants [↑](#footnote-ref-83)
84. Audžuģimenes noteikumu 56.punkts [↑](#footnote-ref-84)
85. Audžuģimenes noteikumu 56.punkts [↑](#footnote-ref-85)
86. Bāriņtiesu likuma 25.panta 4 daļa [↑](#footnote-ref-86)
87. Audžuģimenes noteikumu 21 un 36.punkts [↑](#footnote-ref-87)
88. Atbalsta centra noteikumu 12.8.punkts [↑](#footnote-ref-88)
89. Anotācija. Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-89)
90. Atbalsta centra noteikumu 12.9.punkts [↑](#footnote-ref-90)
91. Atbalsta centra noteikumu 12.14.punkts [↑](#footnote-ref-91)
92. Atbalsta centra noteikumu 14.punkts [↑](#footnote-ref-92)
93. Audžuģimenes noteikumu 61. un 62.punkts [↑](#footnote-ref-93)
94. Atbalsta centra noteikumu 12.16.punkts [↑](#footnote-ref-94)
95. Anotācija 12.lpp Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-95)
96. Audžuģimens noteikumu 78.1.punkts [↑](#footnote-ref-96)
97. Anotācija. Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-97)
98. Audžuģimenes noteikumu 78.2.punkts [↑](#footnote-ref-98)
99. Audžuģimenes noteikumu 73.punkts [↑](#footnote-ref-99)
100. Audžuģimenes noteikumu 85.punkts [↑](#footnote-ref-100)
101. Atbilstoši Audžuģimenes noteikumu 88.punktā noteiktajam [↑](#footnote-ref-101)
102. Audžuģimenes noteikumu 89.punkts [↑](#footnote-ref-102)
103. Valsts sociālo pabalstu likuma 20.panta ceturtās daļas 3.punkts [↑](#footnote-ref-103)
104. Audžuģimenes noteikumu 91.punkts [↑](#footnote-ref-104)
105. Audžugimenes noteikumu 87.punkts [↑](#footnote-ref-105)
106. Anotācija 24.lpp Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-106)
107. Anotācija 13.lpp Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-107)
108. Audžuģimenes noteikumu 92.punkts [↑](#footnote-ref-108)
109. Audžuģimenes noteikumu 96.punkts [↑](#footnote-ref-109)
110. Audžuģimenes noteikumu 90.punkts [↑](#footnote-ref-110)
111. Anotācija 14 lpp. Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-111)
112. Audžuģimenes noteikumu 97.punkts [↑](#footnote-ref-112)
113. Audžuģimenes noteikumu 86.2.punkts [↑](#footnote-ref-113)
114. Anotācija. Skatīts: ap.mk.gov.lv/doc/2018\_05/LManot\_290518\_AC\_AG.551.docx [↑](#footnote-ref-114)
115. Audžuģimenes noteikumu 86.3.punkts [↑](#footnote-ref-115)
116. Audžuģimenes noteikumu 73.punkts [↑](#footnote-ref-116)
117. Audžuģimenes noteikumu 95.punkts [↑](#footnote-ref-117)
118. Audžuģimenes noteikumu 94.punkts [↑](#footnote-ref-118)